Bukedde Online - Ebizuuse ku wa People Power eyafudde\nMinisita Aceng agaanye okwetonda ku by'oku...\nAkanyoolagano k’abawagizi ba People Power ne poliisi kaatuuse ne mu kuziika nga bakalambidde nti poliisi ye yamutomedde mu bugenderevu n’emutta olw’endowooza ye ey’ebyobufuzi.\nAba People Power ku ddwaaliro e Kawolo. Mu katono ye Mutyabule eyattiddwa mu kanyoolagano ne Poliisi\nWaabaddewo akanyoolagano wakati wa poliisi n'abawagizi ba People Power eggulo e Kamuli era abakungubazi baakasukidde poliisi amayinja eyabadde egezaako okukugira abantu abangi okwetaba mu kuziika era abamu ku baziisi omuli n'abaabadde bavudde e Kampala tebaabakkirizza kutuuka we baaziise.\nAba People Power balumiriza nti munnaabwe Charles Mutyabule yatomeddwa mmotoka ya poliisi nti era enfa ye teyawukana na ya Ritah Nabukenya. Sauda Madaada owa People Power agamba nti yabaddewo nga batomera Mutyabule era yattottodde nti baamutomeredde Ssanga mu Mabira nga bava e Jinja.\n"Emmotoka yazze etugoba okuva e Jinja era twagenze okulaba ng'eremedde ku mwana omu n'ekyaddiridde kumulinnya n'emuyitako." Madaada bwe, n'agattako nti mu kiseera ekyo, Bobi Wine yabadde ali mu maaso n'ebyabaddewo teyasoose kubitegeera. Sauda Madaada yalambuludde nti: Abaserikale ba poliisi bwe baamaze okutomera munnaffe, ne bayimirira mu maaso.\nTwayanguye okutuuka munnaffe we yabadde ne tumuyoolayoola okumutwala mu ddwaaliro e Kawolo, naye ng'embeera ye mbi nnyo. Okutu okumu kwabadde kukutuseeko era ng'avaamu omusaayi mungi. Yabadde n'ekiwundu ekinene ku mutwe era nga n'ebitundu ebirala bibunye omusaayi. Madaada yayongeddde okuttottola nti: Mutyabule yafiiridde mu bulumi kyokka nga mugumu.\nNga twakamutuukako, yafunyizza ekikonde n'awanika omukono mu bbanga n'atugamba nti, "Mube bagumu, nkyali mulamu era tulina okwambala engule". Bwe yamaze okwogera ebigambo ebyo teyazzeemu kwogera era twabadde twakamutuusa mu ddwaaliro e Kawolo, n'akutuka.\nKyokka omwogezi wa poliisi mu bitundu bya Ssezibwa, Hellen Butoto yagambye nti, eyatomedde Mutyabule teyabadde mmotoka ya poliisi wabula yabadde Double Cabin eyabadde eva e Kampala ng'edda e Jinja nti kyokka ebyembi tebaasobodde kutegeera nnamba ya mmotoka (number plate).\nGeorge Tebusibwa yagambye nti Mutyabule abadde asoma S.6 mu MM College e Jinja, wabula amasomero bwe gaggalwa nti kwe kuyingira omulimu gwa bodaboda. Kigambibwa nti oluvannyuma lwa Pulezidenti okulagira bodaboda okugira nga zitambuza bitereke byokka, Mutyabule yeegatta ku kibiina ky'aba bodaboda ekiyitibwa Freedom Boda ekirwanirira bodaboda okuddamu okusaabaza abantu era ab'ekibinja ekyo nga kati basaasaanidde eggwanga be bamu ku baabadde batambulidde ku Bobi Wine nga bali mu mijoozi emimyufu.\nAba Freedom Boda be beesiba enjegere nga June 25, 2020 ku Clock Tower nga bagezaako okutwala ekiwandiiko kyabwe mu palamenti nga beemulugunya ku kugaanibwa okusaabaza abantu.\nOluvannyuma poliisi yagamba nti be baali n'emabega w'obulumbaganyi obwakolebwanga ku mmotoka za gavumenti wakati wa May ne June.\nAba People Power\nAba Freedom Boda


Architectural facades perforated metal mesh scren cladding exporter wholesale factory - China Boegger\nOli wano:Awa > Products > Architectural Mesh > Ebigambo bya puloguramu>Oluvannyuma lw'okulabirako olw'ekitundu eky'omulimu ogw'okutuusa\nPerforated metal facade cladding architectler için çok kullanılan. Oluvannyuma lw'okulabirako olw'okulabirako era n'obubonero bw'ebitundu eby'enjawulo. En çok önemli, bu binaları hava değiştirmekten koruma.\nOluvannyuma lw'ebitundu eby'okulabirako ebitundu eby'enjawulo era n'obubonero obw'enjawulo, Oluvannyuma lw'ebitundu ebyo ebitundu eby'obulwadde obw'ebitundu eby'okulabirako.\nOluvannyuma lw'okulabirako, ekitundu eky'okulabirako ekigambo eky'okulabirako, ekigambo eky'omulimu ogw'okulabirako.\nEkitundu ky’Ekikolebwamu eky’Amaga\nEbintu ebisinga obukulu.Olondolozi\nOluvannyuma lw'ebitundu eby'okulabirako era n'ebitundu eby'okulabirako, olw'okulabirako ebitundu eby'okulabirako, era n'okulabirako ebikwatibwako. Oluvannyuma lw'ekigambo eky'okulabirako eky'okulabirako, era n'okulabirako ebitundu eby'enjawulo.\nAluminum kye kimu kye kimu kye kimu.\nOluvannyuma lw’okulabika ennungi.\nOluvannyuma lw'okulabirako olw'okulabirako olw'okulabirako olw'okulabirako, olw'okulabirako ebitundu eby'okulabirako.\nOsobola ku nnyo\nEkiragiro kino kiwandikawo ekitundu eky'okulabirako eky'okulabirako eky'okulabirako.\nEkiragiro kino kiwandikawo ebitundu eby'omulimu ogw'ekitundu eky'omulimu.\nEkiragiro kino kiwandikawo ekigambo eky'omulimu ogw'ekitundu eky'omulimu ogw'ekitundu eky'omulimu ogw'ekitundu eky'obubonero.\nEkiragiro kino kiwandikawo ebitundu eby'enjawulo, ebitundu eby'obunene obw'enjawulo.\nEbyo ebirala ebirala ebirala ebirala ebikolebwa okufuna emirundi ennungi. Ekiragiro kino kiwandikawo ebitundu eby'okulabirako 35% ebiri mu mbeera ey'okulabirako ebikwata ku mbeera ey'ebitundu eby'okulabirako.\nEkiragiro kino kiwandikawo ekigambo eky'omulimu ogw'okulabirako.\nL Powder coating, original metal surfaces a nnawookeera omulimu ogw'okulabirako, olw'okulabirako ebikwatibwako mu ngeri ey'okulabirako.\nL Anodizing metal'e dayirken metal uyumlu tutuyor. Ekiragiro kino kiwandikawo ekirala eky'okulabirako eky'okulabirako eky'okulabirako eky'omulimu ogw'okulabirako.\nEkiragiro kino kiwandikawo ekigambo eky'okulabirako eky'omukitundu\nEkiragiro kino kiwandikawo ebitundu eby'omulimu ogw'okulabirako ebitundu eby'enjawulo. Tusobola okuyamba okutuusa mu kifo eky'okukolako oba okugoberera.\nOluvannyuma lw'okulabirako olw'okulabirako olw'okulabirako olw'okulabirako olw'okulabirako olw'okulabirako olw'okulabirako olw'okulabirako olw'okulabirako olw'okulabirako olw'okulabirako, Oluvannyuma lw'eggwanga oluvannyuma lw'eggwanga.\nEbwandiko:Rope Mesh Green Walli\nNeddaako :Oluvannyuma lw’ebifo by’ebitundu eby’obugwenyu\nTagapula: facades architecture, architectural cladding, perforated metal cladding, perforated mesh screen,\nEkigambo ky’Ekikolebwa Ki?\nEkigambo ky’Ekikolebwa Ki?Omulimu ogw'ekitongo eky'amateekaEkigambo ekyoEkiragiro kino kiwandikawo ebitundu eby'enjawulo n'ebitundu eby'enjawulo. Ekiragiro kino kiwandikawo ebitundu eby'enjawulo, gamb...\nEkiragiro kino kiwandikawo ekigambo eky'omulimu ogw'okuteekawo ekigambo eky'omulimu ogw'oyagala mu kigambo eky'omulimu.\nEkiragiro kino kiwandikawo ekigambo eky'omulimu ogw'okuteekawo ekigambo eky'omulimu ogw'oyagala mu kigambo eky'omulimu.Ekiragiro kino kiwandikawo,Ekiragiro ekigambo ekyetaagisaBir avant-garde temperam...\nOluvannyuma lw'okulabirako olw'ekitundu eky'omulimu ogw'okutuusaOluvannyuma lw'ebitundu eby'omulimu ogw'okukozesa ebitundu eby'enjawulo, Böylece dekorative lighting fixtures, industrial filtration scr...\nEkiragiro kino kiwandikawo ebigambo eby'omulimu ogw'okuteeka\nOmusingi gw’okuzimbaEy'okulabirako eky'amateekaEmyaka nga 200 emabega, abantu bayinza okuba nga baali balowooza nti ensozi, n’ennyanja, n’eddirizi ze ziriwo nnamaddala. Ancak, dağlar deniz ve yeryüzün...\nEkiragiro ekigambo ekyetaagisa\nEkiragiro ekigambo ekyetaagisa Evin iki bağlantılı bir yeri. era n'ekitundu eky'omulimu ogw'ekitundu eky'omulimu. Böyle yapılar ve evde dönüyor. Ekiragiro kino kiwandikawo, kye kimu n'...\nOluvannyuma lw'ebitundu eby'okulabirako ebigambo eby'okulabirako ebigambo eby'ennu\nEkiragiro eky'okulabirako eky'ennyimuKubeeramuEkiragiro kino kiwandikawo ekitongole eky'omulimu ogw'omulimu ogw'okutuusa, Ekiragiro bwe kiba nga n'ebitundu ebyo bye bakozesa zzaala n'ebitundu, era n'e...\nEkiragiro kino kye ki?\nFacadesMu mbeera ey'okulabirako mu kifo eky'omulimu ogw'okulabirako. Bw’olowooza ku ebyo eby’edda, kiba kimu n’ebirala byonna. Ekiragiro kino kiwandikawo mu ngeri ey'enjawulo, mu ngeri ey'enkyukakyuka...


Agambibwa okubulwako eby’amaguzi bye ayagala president Museven ayingire mu nsonga ze – CBS FM\nPaul Migadde agamba nti yabulwako ebyamaguzi bye\nBya Lubega Muda\nMutabani weyaliko omumyuka wa president era Ssaabaminister wa Uganda owokutaano Dr. Samson Kisekka Mululu, nga ye Paul Migadde asazeewo kuddukira wa president Museveni ngayagala ayingire mu nsonga zébyamaguzi bye byagamba nti byabula mu ngeri gyataategeera mu 2017.\nPaul Migadde nga awangalira mu United States Of America agamba nti yaleeta ebyamaguzi ebibalirirwamu obukadde bwa dollar za America $ 2.4m , wabula okuva lweyabireta yalemererwa okubifuna newankubadde yasasula omusolo ogwamulambikibwa n’e misoso gyonna emirala.\nMigadde ategezezza cbs nti yaleeta container z’e bintu 4 eziweza fuuti 40, nga kampuni ya Kenfrieght Uganda Limited esangibwa e Bweyogerere gyeyabitikka.\nAgamba nti mwalimu emifaliso,ebitanda, mmotoka ekika kya ford ,ebintu ebikozesebwa mu mulamu obwabulijjo,n’ebirala.\nMigadde agamba nti agezaako okutuukirira abakulu mu URA, abakampuni ya Kenfreight Uganda Limited beyabitikka, saako n’akakiiko akalwanyisa enguzi akakulemberwa Brig Gen Henry Isoke, ne bitongole ebirala ayambibwe naye tanafunayo kalungi.\nAgamba nti singa ensonga ze president Museveni aziyingiramu osanga ayinza okuyambibwa okuzuula ebintu bye.\nEby’amaguzi by’anoonya byabula mu 2017.\nOkusinziira kw’ayogerera ekitongole ky’emisolo ekya URA Ibrahim Bbosa akyali omupya mu kitongole kino, ensonga z’omukulu ono abadde tanaba kuzimanyako.


Bagamba nti kyotannalya tokyesunga. Sizoni eno we yatandikira ng’abazannyi n’abawagizi ba ttiimu ya Lady Doves, ttiimu y’abakazi ey’omupiira, beesunga kuwangula ebikopo bibiri (2) bafuuke ba ‘nnaalongo’.\nBano baasooka kuggyibwa mu kikopo kya liigi y’omupiira gw’abakazi, bwe baakubwa UCU Lady Cardinals ggoolo 2-0, ku fayinolo y’akakung'unta aka FUFA Women Elite League, ne basigala nga basuubira nti wadde obwa ‘nnaalongo’ bubalemye, banabuukayo n’ekikopo sizoni eno.\nKu Lwomukaaga, ttiimu ya She Mak essuubi lino yalimazeewo, bwe yabakubidde ku fayinolo ya FUFA Women Cup, ggoolo 2-0, n'ebatwalako ekikopo. Ggoolo ya Jemima Twesigye, eyabadde eya peneti mu kitundu ekisooka, n’eyakyeteeba eya Gladyc Nakitto, ze zannyogozza abawagizi ba Lady Doves ey’ e Masindi.\nKapiteeni wa Uganda Martyrs era omuzibizi wa Crested Cranes, Shadia Nankya ye yanywedde mu banne ekendo mu kulengera akatimba, ne ggoolo musanvu, Amina Nababi, omuwuwuttanyi wa She Mak, n’alondebwa ku ky’omuzannyi asinze banne, ate eky’omukwasi wa ggoolo ne kiweebwa Vanessa Karungi owa She Corporates.\nBakyampiyoni bafunye 3,000,000/- ate Lady Doves n’efuna 2,000,000/-. Ebirabo ebyaweereddwa abawanguzi ssekinnoomu, byagendeddeko emitwalo 10.


Bukedde Online - Banaasomesa okulima enva endiirwa mu musomo gwa Harvest Money\nEyanywedde ennyo n'atwalibwa mu ggwanika abunyizza abatuuze emiwabo\nAbaagala okutwala People Power bikyabalemye\nKATONDA yatuwa ensi nga nnamu bulungi okusobola okutuyimirizaawo kyokka ffe ffennyini tugenze tujesaanyirizaawo okutuuka okulowooza nti buli kirimibwa kirina kuzzibwako ddagala na bigimusa bizungu okukula.\nAbalimi nga balambula ennimiro y’enva mu kifo awatendekerwa abalimi.\nJulie Matovu Nakalanda omulimi w'enva era omutendesi w'abalimi mu bitongole eby'enjawulo omuli bbanka n'ebitongole by'obwannakyewa agamba nti kino ky'ekiseera Bannayuganda okudda ku kkubo ly'okukuuma obutonde okusobola okwekuuma nga balamu bulungi.\nOno agenda kusomesa abalimi b'enva endiirwa n'okulimira mu kiyumba mu misomo egitegekeddwa mu mwoleso gwa Harvest Money e Namboole nga February 15-17.\nOkuyingira mu mwoleso gwa 10,000/- ate okutendekebwa kwa 10,000/-.\nOno agamba nti tulina okukkiriza nti ettaka kwe tulimira likaddiye nga kino kiva ku bungi bw'abantu obweyongera buli lukya kyokka ng'ettaka lisigala ku bugazi bwe bumu.\n"Tukimanye nti ky'ossa mu ttaka ky'ofuna mu makungula.\nEddagala n'ebijimusa ebizungu, bisannyusa abalimi kuba afuna kingi mu bwangu kyokka obulabe bwe bikola ku butonde bwa maanyi n'okusinga omuntu ky'ayinza okulowoozaako," Nakalanda bw'agamba.\nEbimu ku bigenda okusomesebwa y'engeri gye tusobola okukozesa ebitwetoolodde okukuuma ettaka nga lirimu ebiriisa ebirime byaffe bye byetaaga okukula obulungi n'okutuwa ebiriisa emibiri gyaffe gye byetaagamu.\nTugenda kusomesa abalimi ebika by'enva bye basobola okulima okusinziira ku buli omu obuzobozi bwe era ebivaamu ssente eziwera. Enva nga doodo, nakati, ebbugga n'ebirala bisoboka okulimibwa wadde oli wafunda.\nOkufuna mu nva:\nOmulamwa gw'omwoleso guno gugamba nti ‘Obulimi nga bizinensi'. Twagala okukulaga engeri gy'osobola okufuna ssente okuva mu kulima enva ng'otandika n'okukekkereza ssente z'osaasaanya ku kugula enva awaka n'oluvannyuma okufuna akatale akalala.\nObujimu mu ttaka kikulu era tugenda kulaga abalimi engeri gy'osobola okwekolera ebijimusa by'obeera okozesa mu nnimiro yo n'osobola okulima nga weesigama ku butonde.\nNze ne Bobi Wine ffembi tugaggawalidde ku mulembe gwa Museven- Bebe Cool


Bukedde Online - Haji n'omwana basibiddwa myaka lwa kutta wa bodaboda\nHaji n'omwana basibiddwa myaka lwa kutta wa bodaboda\nABASIRAAMU bakyayagala bifo\nKkooti y'ekyalo esalidde 5 ogw'okufa\nMAAMA w’omuvuzi wa bodaboda Geofrey Kazoora eyattibwa e Lukaya n’anyagibwako pikipiki alaze obutali bumativu ku kibonerezzo ekyaweereddwa abatemu.\nBya SSENNABULYA. BAAGALAYINA\nKellen Tigaine omutuuze ku kyalo Kakwanzi-Kitti e Bukulula, mu Kalungu yeegattiddwaako abooluganda lwe abaategeezezza bwe bagenda okujulira mu kkooti esingako.\nAB’E LUKAYA BATOLOTOOMA\nN’abatuuze b’e Lukaya omugenzi gye yali akolera nabo batolotoomye nti kkooti enkulu e Masaka yasaasidde nnyo abasibe n’ebawa ekibonerezo ky’olusaago.\nBagattako nti n’okwejjeerezza abasibe abasatu nga bwiino alaga bwe beetaba mu kikolwa kino nti nakwo kwabadde kubasindika mu nsi bagende mu maaso n’okutta abalala.\nWiiki ewedde, omulamuzi Vincent Kibuuka Musoke yasingisizza ddereeva Bashiru Mwanje emisango ebiri ogw’okukuba obwakkondo n’okutta omuntu gwe yazza nga May 20, 2008 bwe yatta Kazoora n’atwala ne pikipiki.\nYasingisizza Hajji Muhamad Ssekyewa omusango gw’okutereka ekibbe ng’asoose okumwejereza ogw’obwakondo n’okutta egimumazizza ku limanda emyaka ena nga gimuvunaanibwa ku fayiro emu n’abaana.\nAte abaana ba Hajji Ssekyewa abalala okuli: Authman Kalungi, Sulait Ssenfuka ne Muhamood Lubowa bano omulamuzi yabajjeerezza emisango gyombi n’abayimbula ng’agamba nti obujulizi obubaluma tebumala.\nAbasibe baasimbiddwaako mu maaso g’abalamuzi okuli: Moses Katorogo, H.K Mugerwa n’abalamuzi abakulu Mike J.Chibita ne Kibuuka Musoke eyagukubidde.\nKibuuka Musoke yategeezezza nti abajulizi b’oludda oluwaabi 13 okuli ne bofiisa ba poliisi n’abantu ba bulijjo n’omusawo eyeekebejja omulambo baawadde obujulizi obwakakasizza kkooti nti ddala Kazoora yattibwa mu bukambwe n’atemwako n’omutwe.\nOmulamuzi n’ategeeza nti ettemu lino lyakolebwa mu May nga 20, 2008 ku kyalo Kakwanzi e Lukaya mu Kalungu, Kazoora bwe yazuulwa nga mufu oluvannyuma lw’ennaku 10 ng’abuziddwawo.\nKazoora yabuzibwawo ne pikipiki etaaliko nnamba nga yali emuweereddwa Godfrey Luutu agisaabalizeeko abantu.\nMu nnaku ntono, Ediriisa Mugerwa n’alaba pikipiki y’emu mu kabuga k’e Bukomansimbi mu galagi ya Ssemanda nga Hajji Ssekyewa ne mutabani we Mwanje baginoonyezza abaguzi.\nKu nkomerero, Pikipiki yazuulwa ewa Godfrey Yiga ng’ono ye Ssentebe wa LCI ow’ekyalo Nanjwenge-Kalwanga e Kifampa mu Ggombolola y’e Kabulassoke mu Gomba era Yiga obujulizi yabuwadde nti pikipiki eno yali emusingiddwa olw’ebbanja lye yali abanja Ssekyewa.\nOMU YE YALONKOMA BANNE\nOmulamuzi Musoke n’agamba nti bino byonna byasoboka okutuukibwako oluvannyuma lw’omuwawaabirwa nnamba bbiri, Bashiru Mwanje okussa ettemu lino mu musana, kennyini bwe yakulemberamu poliisi n’agitwala mu nsiko we bakweka omulambo gwa Kazoora.\nOmulamuzi ategeezezza nti Mwanje yalukira poliisi olukwe lwonna bwe lwatambula mu kubba n’okutta Kazoora n’aluma kitaawe Hajji Ssekyewa, Kalungi, Ssenfuka ne Lubowa nti beetaba mu kutta omwana wa bandi.\nAbejjeerezeddwa: Uthman Kalungi (ku kkono), Sulait Ssenfuka ne Muhamood Lubowa nga bafuluma kkooti n’akaseko ku matama.\nEBITULI MU BUJULIZI\nOmulamuzi Musoke agamba nti Mwanje sitatimenti eno bw’atuuka okwewozaako n’agyegaana nti yakakibwa okugissaako omukono naye ye nga tattanga ku muntu.\nAgasseeko nti kituufu Kazoora yafa n’okufa kwe kwakolebwa mu bugenderevu okusinziira ku Dr. Bawakanya Mayanja eyakakasa nti yasalibwa n’ekiso, omutwe ne guggyibwako n’omulambo gwe ne guyiibwako ebifutafuta.\nEnsonga ezitunuuliddwa kkooti tezimmuse bulungi kugisobozesa kumeggesa basibe bonna abataano musango kuba obujulizi bwa Mwanje bwokka mw’assiza basibe banne mu musango. N’agamba nti okumalawo akakunkuna, oludda oluwaabi lubadde n’omulimu gw’okuvaayo n’obujulizi obwalwo nti bonna abataano beetaba mu kikolwa ky’okubba n’okutta Kazoora.\nOmulamuzi Musoke agamba nti, talina bujulizi we bumukwasirizza mu katego ka kwetaba mu bwa kkondo n’okutta wabula ogumumezze gwa kusingibwa ne pikipiki enzibe.\nKu Mwanje n’agamba nti emisango gimukka mu vvi olw’ensonga kennyini ye yatwala poliisi obutemu we bw’akolebwa n’agiraga n’omulambo wadde nga yakissa ku Kalungi nti ye yafumita omugenzi ekiso nga ye (Mwanje), Ssenfuka ne Lubowa bwe bakutte emikono.\nBuno kkooti ebutwala ng’olugambo era buba bunafu olw’ensonga nti omusibe ali mu kaguli ke kamu ne banne teri ngeri gy’abuuzibwa bibuuzo n’olwekyo temuli kinyusi kirippa Kalungi mu musango bw’atyo n’amwejjeereza.\nAte Ssenfuka ne Lubowa bano yakkiriziganyizza n’okukubira kw’abayambi ba kkooti “Baseesa” nti nabo obujulizi mpaawo bubatadde mu musango era n’abejjeereza.\nPuliida wa Gavumenti, Peter Mugisha Bamwiine ng’akubira yasabye kkooti ewe Mwanje ekibonerezo ekisembayo eky’okuwanikibwa ku kalabba olw’okubbisa eryaanyi n’okutta Kazoora kikange n’abalala abatta aba bodaboda.\nBamwine n’agattako nti ne Hajji Ssekyewa asibwe emyaka 14 wabula omulamuzi n’amusiba emyaka 8 gyokka ate Mwanje n’amusiba emyaka 15 ku gw’okutta n’emyaka 12 ku gwa kkondo.\nEbibonerezo bino bitabudde omuzadde Tigaine n’abantu be ne bategeezza nti ensala ya kkooti ebaddemu kyekubiira n’etalumirirwa bulamu bwa mugenzi.\nAbatuuze baagambye nti ebibonerezo ebinafu ebiweebwa abasingisiddwa emisango gy’okutta bimalamu abantu amaanyi n’okuggyamu ekitongole ekiramuzi obwesige ne batwalira amateeka mu ngalo.\nHaji n’omwana basibiddwa myaka lwa kutta wa bodaboda\nLwaki Mulindwa alekulidde?\nAbasuubuzi b'omu paaka empya batandise okufuna amaduuka\nAsibiddwa lwa kubulankanya nsimbi za bavubuka


Ebyafaayo: Okujjukira Okwagala Kwe Nnalina eri Yakuwa | Ogw’Okusoma\nBISOME MU Albanian Amharic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Latvian Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Marathi Mauritian Creole Maya Mixe Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Serbian Serbian (Roman) Seychelles Creole Shona Silozi Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Thai Tigrinya Tiv Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zapotec (Isthmus)\nOkujjukira Okwagala Kwe Nnalina mu Kusooka Kinnyambye Nnyo\nByayogerwa Anthony Morris III\nOMWAKA gwali gwa 1970. Nnali ku kitanda mu ddwaliro eriyitibwa Valley Forge General Hospital, mu Phoenixville, Pennsylvania, Amerika. Omusawo eyali ankolako yapimanga puleesa yange buli luvannyuma lw’eddakiika 30. Mu kiseera kyo, nnalina emyaka 20 era nnali mujaasi. Waaliwo obulwadde obw’amaanyi obwali bunkutte. Omusawo oyo, eyali ansingako akatono obukulu, yalabika ng’atidde nnyo. Puleesa yange bwe yeeyongera okukka ennyo, nnamubuuza nti, “Wali olabyeko omuntu ng’afa?” Nga yenna aweddemu amaanyi, yanziramu nti, “Nedda.”\nMu kiseera ekyo, nnali ndabira ddala nga ŋŋenda kufa. Naye, nnatuuka ntya mu ddwaliro? Ka mbabuulireko ku byafaayo by’obulamu bwange.\nENGERI GYE NNATANDIKA EMIRIMU GYANGE MU LUTALO\nNnakwatibwa obulwadde obwo bwe nnali nzijanjaba abalwadde mu kiseera ky’olutalo olw’e Vietnam. Nnayagalanga nnyo okuyamba abalwadde n’abo abaabanga bafunye ebisago era nnalina ekiruubirirwa eky’okufuuka omusawo alongoosa. Nnatuuka mu Vietnam mu Jjulaayi 1969. Okufaananako abajaasi bonna abaali baakatuuka mu Vietnam, nnaweebwa wiiki emu okusobola okumanyiira embeera ey’omu nsi eyo.\nBwe nnali nnaakatandika okukola emirimu gyange mu ddwaliro eryali mu Mekong Delta mu Dong Tam, waliwo ennyonyi ezaaleeta abasirikale bangi abaali bafunye ebisago mu lutalo. Nnali njagala nnyo ensi yange era nga njagala nnyo okukola, bwe kityo nnali mwetegefu okutandikirawo okubajjanjaba. Abo abaali balina ebisago baatwalibwa mangu mu bikonteyina ebyali bitegekeddwa okujjanjabiramu abasirikale abaabanga bafunye ebisago. Mu buli konteyina mwabangamu omusawo alongoosa abalwadde, asannyalaza, anaaza ebiwundu, n’agabira abalwadde eddagala nga bonna bakola butaweera okutaasa obulamu bw’abajaasi. Nnalaba ebisawo ebinene ennyo ebiddugavu nga tebitikuddwa ku nnyonyi. Nnakitegeerako nti mu bisawo ebyo mwalimu ebitundutundu by’abasirikale bbomu be zaakuba ne zibasesebbula. Bwe ntyo bwe nnatandika emirimu gyange mu lutalo.\nNnasooka okuwulira ku mazima nga nkyali muvubuka\nNnasooka okuwulira ku ebyo Abajulirwa ba Yakuwa bye bayigiriza nga nkyali muvubuka. Abajulirwa ba Yakuwa baayigirizaako maama wange Bayibuli, naye n’atakulaakulana kutuuka ku kubatizibwa. Nnanyumirwanga nnyo okubeerangawo nga maama bamuyigiriza Bayibuli. Lumu nnali ne taata (bba wa maama wange) nga tuyita okumpi n’Ekizimbe ky’Obwakabaka, ne mubuuza nti, “Ekyo kiki?” Yanziramu nti, “Teweesemberezanga bantu abo!” Olw’okuba nnali mwagala nnyo era nga mwesiga, nnakolera ku ebyo bye yaŋŋamba. Okuva olwo eby’Abajulirwa ba Yakuwa nnabivaako.\nOluvannyuma lw’okuva e Vietnam, nnawulira nga nneetaaga Katonda mu bulamu bwange. Ebintu ebibi bye nnalaba mu lutalo byandeetera ennaku ey’amaanyi. Muli nnali mpulira ng’abantu abalala tebategeera kyali kigenda mu maaso mu Vietnam. Nzijukira lumu abantu beekalakaasa nga bagamba nti abasirikale Abamerika batta abaana abato, ng’ekyo kyali kivudde ku alipoota eyagamba nti abaana abatalina musango baali battibwa mu lutalo.\nOlw’okuba nnali njagala okuyiga ebikwata ku Katonda, nnatandika okugenda mu masinzizo agatali gamu. Nnali njagala nnyo Katonda naye ng’ebyo amadiini bye gakola tebinsanyusa. Kya ddaaki, nnagenda ku Kizimba ky’Obwakabaka eky’Abajulirwa ba Yakuwa mu Delray Beach, Florida. Olunaku lwali lwa Ssande mu Febwali 1971.\nBwe nnayingira mu Kizimbe ky’Obwakabaka, nnasanga emboozi ya bonna eneetera okuggwa, bwe kityo ne nsalawo okubeerawo mu lukuŋŋaana lw’Okusoma Omunaala gw’Omukuumi. Sijjukira nsonga yali eyogerwako, naye kye nzijukira be baana abato abaali babikkula Bayibuli era nga bagoberera ng’ebyawandiikibwa bisomebwa. Ekyo kyankwatako nnyo! Nneetegereza bulungi ebyali bigenda mu maaso. Bwe nnali nfuluma nga nzirayo eka oluvannyuma lw’enkuŋŋaana, waliwo ow’oluganda eyalina emyaka nga 80 egy’obukulu eyantuukirira. Yali ayitibwa Jim Gardner. Yandaga akatabo akayitibwa The Truth That Leads to Eternal Life era n’ambuuza nti, “Wandyagadde nkakuwe?” Twasalawo okusisinkana ku Lwokuna ku makya atandike okunjigiriza Bayibuli.\nKu olwo, ku Ssande, nnalina okukola ekiro. Nnali nkola mu ddwaliro ery’obwannannyini mu Boca Raton, Florida, mu waadi we batuusiza abalwadde abali obubi. Nnalina okukola okuva ku ssaawa 5:00 ez’ekiro okutuuka ku ssaawa 1:00 ey’oku makya. Okuva bwe kiri nti ekiro ekyo tewaaliwo bireekaana, nnasobola okusoma akatabo Jim ke yampa. Omusawo eyali atukulira yasembera we nnali, n’ansikako akatabo kange, n’atunula ku ddiba lyako n’agamba nti, “Ka nsuubire togenda kwegatta ku bantu bano?” Nnakamusikako ne mugamba nti, “Nnaakakasomako kitundu, naye kirabika ŋŋenda kubeegattako!” Yandeka era ne nsoma akatabo ako ne nkamalako ekiro ekyo.\nOw’oluganda Jim Gardner eyanjigiriza Bayibuli yali mukwano gw’Ow’oluganda Charles Taze Russell\nKu lunaku Jim lwe yasooka okujja okunjigiriza Bayibuli, nnamubuuza nti, “Kati tugenda kusoma ki?” Yaŋŋamba nti, “Akatabo kali ke nnakuwa.” Nnamugamba nti, “Nnakasoma ne nkamalako.” Mu ngeri ey’ekisa Jim yaŋŋamba nti, “Ka tusomeko essuula esooka yokka.” Nnakiraba nti waliwo bingi bye nnali sirabye nga nsoma akatabo ako. Twasoma ebyawandiikibwa bingi okuva mu Bayibuli yange eya King James Version. Kya ddaaki nnali ntandise okuyiga ebikwata ku Katonda ow’amazima, Yakuwa. Ku olwo ku makya, Jim yansomesa essuula ssatu okuva mu katabo ako. Okuva olwo, buli Lwakuna ku makya, twasomanga essuula ssatu. Nnanyumirwanga nnyo okuyiga Bayibuli. Nga nnafuna enkizo ya maanyi okuyigirizibwa ow’oluganda eyafukibwako amafuta eyali mukwano gw’Ow’oluganda Charles T. Russell!\nWaayita wiiki ntono, ne nfuuka omubuulizi w’amawulire amalungi. Jim yannyamba mu bintu bingi, nga mw’otwalidde n’okubuulira nnyumba ku nnyumba. (Bik. 20:20) Ggye nnakoma okubuulirako awamu ne Jim, gye nnakoma okunyumirwa okubuulira. Omulimu gw’okubuulira nkyagutwala ng’ekintu eky’omuwendo ennyo. Nga nkizo ya maanyi okukolera awamu ne Katonda!—1 Kol. 3:9.\nOKWAGALA KWE NNALINA ERI YAKUWA MU KUSOOKA\nKati ka mbabuulire ku kintu ekimu ekikulu ennyo mu bulamu bwange, nga kuno kwe kwagala kwe nnalina eri Yakuwa mu kusooka. (Kub. 2:4) Okwagala okwo kunnyambye okugumira ebizibu eby’amaanyi awamu n’ennaku gye nnafuna olw’ebintu ebibi ennyo ebyaliwo mu kiseera ky’olutalo.—Is. 65:17.\nOkwagala kwe nnina eri Yakuwa kunnyambye okugumira ebizibu eby’amaanyi\nNnabatizibwa mu Jjulaayi 1971 ku lukuŋŋaana olunene olwalina omutwe “Erinnya lya Katonda” olwali mu kisaawe ky’e Yankee\nNzijukira olunaku olw’enjawulo mu 1971. Waali waakayita ekiseera kitono nga ngobeddwa mu nnyumba bazadde bange gye baali bampadde okusulamu. Taata teyali mwetegefu kukkiriza Mujulirwa wa Yakuwa kubeera ku mayumba ge! Mu kiseera ekyo, nnali sirina bulungi ssente. Mu ddwaliro gye nnali nkola bansasulanga buli luvannyuma lwa wiiki bbiri, ate nga ssente ze nnali nnaakafuna nnali nziguzeemu engoye ez’okwambalanga nga ŋŋenda okubuulira, nsobole okuweesa Yakuwa ekitiibwa. Nnalinawoko ku ssente, naye zaali mu bbanka e Michigan, gye nnakulira. Bwe kityo, nnasalawo okusula mu mmotoka yange okumala ennaku eziwerako. Bwe nnabanga njagala okusala ebirevu oba okunaaba, nnagendanga ku ssundiro ly’amafuta.\nLumu, bwe nnali nga nkyasula mu mmotoka yange, nnatuuka ku Kizimbe ky’Obwakabaka nga wabulayo essaawa eziwerako olukuŋŋaana olw’okugenda okubuulira lutandike. Nnali nnaakava okukola ku ddwaliro. Nnatuula emmanju w’Ekizimbe ky’Obwakabaka abantu gye baali batasobola kundabira. Nga ndi eyo nnatandika okulowooza ennyo ku bintu ebyali e Vietnam. Nnali ng’awunyigiriza evvumbe ly’emirambo gy’abantu egyayokebwa era nga nninga alabira ddala omusaayi gw’abantu omungi ogwayiika. Ate era nnajjukira abavubuka abaalaajananga nga bagamba nti, “Ddala nnaawona? Ddala nnaawona?” Wadde nga nnali nkimanyi nti tebajja kuwona, nnakolanga kyonna ekisoboka okubagumya. Bwe nnajjukira ebintu ebyo nnawulira ennaku ey’amaanyi ennyo.\nBuli lwe nfuna ebizibu, nfuba okujjukira okwagala kwe nnalina eri Yakuwa mu kusooka\nNnasaba nnyo Yakuwa ng’eno amaziga bwe gampitamu. (Zab. 56:8) Nnatandika okulowooza ennyo ku ssuubi ery’okuzuukira. Mu kiseera ekyo nnalowooza ku kino: Okuyitira mu kuzuukira, Yakuwa Katonda ajja kumalawo obulumi n’ennaku nze n’abalala bye twayitamu mu kiseera ky’olutalo. Katonda ajja kuzuukiza abavubuka abo era bajja kufuna akakisa okuyiga amazima agamukwatako. (Bik. 24:15) Muli nnawulira nga nneeyongedde okwagala Yakuwa. Sisobola kwerabira lunaku olwo. Okuva olwo, buli lwe nfuna ebizibu, nfuba okujjukira okwagala kwe nnalina eri Yakuwa mu kusooka.\nYAKUWA ABADDE MULUNGI GYE NDI\nMu biseera eby’olutalo, abantu bakola ebintu ebibi bingi, era nange nnabikola. Naye waliwo ebyawandiikibwa bibiri bye njagala ennyo ebinzizzaamu ennyo amaanyi. Ekisooka kwe Okubikkulirwa 12:10, 11, awalaga nti Omulyolyomi awangulwa okuyitira mu bubaka obulangirirwa n’okuyitira mu musaayi gw’Omwana gw’endiga. Eky’okubiri ye Abaggalatiya 2:20. Okusinziira ku kyawandiikibwa ekyo, nkimanyi nti Kristo Yesu yafa “ku lwange.” Ng’asinziira ku musaayi gwa Yesu, Yakuwa yansonyiwa ebibi bye nnakola. Okumanya ekyo kinnyambye okuba n’omuntu ow’omunda omuyonjo era kinkubiriza okuyamba abalala okuyiga ebikwata ku Yakuwa, Katonda waffe omusaasizi!—Beb. 9:14.\nBwe ndowooza ku ebyo bye mpiseemu mu bulamu, nkirabye nti bulijjo Yakuwa abadde andabirira. Ng’ekyokulabirako, ku lunaku Jim lwe yategeera nti nnali nsula mu mmotoka yange, yategeezaako mwannyinaffe eyalina amayumba g’abapangisa, mwannyinaffe oyo n’anfunira aw’okusula. Ndi mukakafu nti Yakuwa yakozesa Jim ne mwannyinaffe oyo okunfunira aw’okusula awalungi. Yakuwa alina ekisa kingi! Alabirira abaweereza be abeesigwa.\nNJIZE OKUBA OMWEGENDEREZA NGA MBUULIRA\nMu Maayi 1971, nnalina okugenda e Michigan okubaako ebintu bye nkola. Bwe nnali sinnasimbula kuva mu kibiina ky’e Delray Beach eky’omu Florida, nnapakira ebitabo bingi mu mmotoka yange, ne ntandika olugendo lwange. Kyokka we nnatuukira mu makkati g’olugendo olwo, ebitabo ebyo byonna nnali mbigabye nga biweddewo. Nnabuulira n’obunyiikivu amawulire amalungi ag’Obwakabaka mu bifo ebitali bimu. Nnatuukako mu makomera era n’abasajja be nnasanganga mu bifo ebikyamirwamu, nnabagabiranga tulakiti. N’okutuusa leero, nneebuuza obanga ensigo ezo ze nnasiga zaakula.—1 Kol. 3:6, 7.\nEkituufu kiri nti bwe nnali nnaakayiga amazima, saabanga mwegendereza, nnaddala nga mbuulira ab’eŋŋanda zange. Olw’okuba okwagala okwasooka kwe nnalina eri Yakuwa kwali kwa maanyi nnyo, nnabuuliranga n’obuvumu naye ng’emirundi mingi sisooka kufumiitiriza ku ebyo bye njogera. Njagala nnyo baganda bange, John ne Ron, era nnagezaako okubakaka okuyiga amazima. Oluvannyuma nnabeetondera olw’okubabuulira mu ngeri etaali nnungi. Bulijjo nsaba Yakuwa abayambe okukkiriza amazima. Ekiseera bwe kizze kiyitawo, Yakuwa azze antendeka era kati nneeyongedde okulongoosa mu ngeri gye nkwatamu abantu nga mbuulira oba nga njigiriza.—Bak. 4:6.\nABANTU ABALALA BE NJAGALA ENNYO\nWadde nga njagala nnyo Yakuwa, waliwo n’abantu abalala be njagala ennyo. Mu bantu abo mwe muli mukyala wange omwagalwa, Susan. Nnakiraba nti nnali neetaaga omuntu eyandinnyambyeko mu mulimu gw’Obwakabaka. Susan ayagala nnyo Yakuwa. Lumu, bwe twali tukyayogerezeganya, nnamukyalirako ewaabwe. Nnamusanga atudde ku lubalaza mu maaso g’ennyumba yaabwe, mu Cranston, ku kizinga ky’e Rhode. Yali asoma Omunaala gw’Omukuumi era ng’alina ne Bayibuli. Ekyanneewuunyisa kwe kuba nti ekitundu kye yali asoma tekyali kya kusoma mu kibiina naye yali akisoma nga bw’akebera ebyawandiikibwa ebikirimu. Nnakiraba nti Susan yali mukyala eyettanira ebintu eby’omwoyo! Twafumbiriganwa mu Ddesemba 1971, era okuva olwo Susan ampagidde nnyo. Ekimu ku bintu bye njagala ennyo ku mukyala wange kiri nti wadde ng’anjagala nnyo, asinga kwagala Yakuwa.\nNga ndi ne mukyala wange, Susan, ne batabani baffe, Paul ne Jesse\nNze ne Susan twazaala abaana babiri, Jesse ne Paul, era Yakuwa yali wamu nabo nga bakula. (1 Sam. 3:19) Olw’okuba amazima baagafuula gaabwe, nze ne Susan batuweesezza ekitiibwa. Beeyongedde okuweereza Yakuwa kubanga tebeerabidde kwagala okwasooka kwe baalina gy’ali. Buli omu ku bo amaze emyaka egisukka mu 20 mu buweereza obw’ekiseera kyonna. Ate era, nneenyumiriza nnyo mu bakyala ba batabani bange, Stephanie ne Racquel, era mbatwala nga bawala bange ddala. Batabani bange bombi baawasa abakyala abaagala Yakuwa Katonda n’omutima gwabwe gwonna n’obulamu bwabwe bwonna.—Bef. 6:6.\nNg’amaka, twanyumirwanga nnyo okubuulira mu bitundu ebitatera kubuulirwamu\nOluvannyuma lw’okubatizibwa, nnamala emyaka nga 16 nga mpeereza ku kizinga ky’e Rhode, era eyo nnafunayo emikwano mingi. Buli lwe nzijukira abakadde abatali bamu be nnaweerezaako nabo kindeetera essanyu lingi. Ate era kindeetera essanyu lingi buli lwe ndowooza ku ngeri abalabirizi abakyalira ebibiina abatali bamu gye bannyambamu. Nga nkizo ya maanyi okukolera awamu n’ab’oluganda bangi abateerabidde kwagala kwe baalina eri Yakuwa mu kusooka! Mu 1987 twagenda mu North Carolina okuweereza awali obwetaavu bw’ababuulizi obusingako, era n’eyo twafunayo emikwano mingi. *\nNga nkubiriza olukuŋŋaana olw’okugenda okubuulira bwe nnali nga nkyalira ebibiina\nMu Agusito 2002, nze ne Susan twayitibwa okugenda okuweereza ku Beseri y’e Patterson mu Amerika. Nnatandika okukola mu Kitongole ky’Obuweereza ate nga ye Susan akola gye booleza engoye. Susan yali ayagala nnyo omulimu gwe! Mu Agusito 2005, nnaweebwa enkizo okuweereza ku Kakiiko Akafuzi. Muli nneebuuza, nze ani aweereddwa enkizo eyo. Mukyala wange omwagalwa yatyamu bwe yalowooza ku buvunaanyizibwa obwali bumpeereddwa, ku mirimu gye nnali ŋŋenda okukola, n’okuba nti twali tugenda kutandika okutambula ennyo. Susan tayagalangako kulinnya nnyonyi, naye emirundi mingi tuba tulina okugirinnya! Susan agamba nti bakyala b’ab’oluganda abalala abali ku Kakiiko Akafuzi bamuzizzaamu nnyo amaanyi era ekyo kimuyambye okwongera okukola kyonna ky’asobola okumpagira. Mu butuufu, ampagidde nnyo era ekyo kindeetedde okwongera okumwagala.\nMu ofiisi yange mulimu ebifaananyi bingi ebirina ebintu ebikulu bye binzijukiza ebibaddewo mu kiseera kye mmaze nga mpeereza Yakuwa. Mu butuufu, nfunye emikisa mingi olw’obuteerabira kwagala okwasooka kwe nnalina eri Yakuwa!\nOkubeerako awamu ne mukyala wange, batabani bange, awamu ne bakyala ba batabani bange kindeetera essanyu lingi\n^ lup. 31 Okumanya ebisingawo ebikwata ku buweereza obw’ekiseera kyonna obw’Ow’oluganda Morris, laba Omunaala gw’Omukuumi ogwa Apuli 1, 2006 olupapula 18.


Bukedde Online - Yeewuunya abaagala okulemesa Katikkiro Mayiga okuzimba Amasiro!\nYeewuunya abaagala okulemesa Katikkiro Mayiga okuzimba Amasiro!\nARUA: Ekibuga kivunda mpola nga bannyini kyo bakuba bulatti\nLIRA: Kigasa ki abaayo okunyirira ng'ekibu...\nAdded 2nd November 2013\nATE b’ani abo abaagala okulemesa Katikkiro Mayiga omulimu omukulu ennyo gw’aliko ogw’okuzimba n’okuzzaawo Amasiro g’e Kasubi?\nMayiga yeerayiridde omulimu gw’Amasiro g’e Kasubi okugumaliriza nga March w’omwaka ogujja nga tannayita. Kale awo wabi ki?\nMpozzi awo wabi eri oyo eyayokya Amasiro ago n’akaabya Abaganda amaziga aga jjulujjulu. Naye eri abo bonna abeenyumiriza mu kitiibwa kya Buganda era abalyagadde kiddewo nga bwe kyali, omulimu Mayiga gw’aliko gwa ttendo era tasaana kutaataaganyizibwa.\nMayiga obwakatikkiro abulidde aviira ddala mu mbuga ya Kabaka, era bwatyo amanyi bulungi ebyo ebyazimba ekitiibwa kya Buganda nga bwe byakolebwanga.\nByakolebwanga mu ntuuyo n’okutegana. Olwaleero twenyumiriza nnyo mu bintu ng’ennyanja ya Kabaka mu Ndeeba, oba mu kizimbe ky’ekkanisa y’e Namirembe, naye bakabaka Mwanga ne Daudi Chwa baayitanga mu bakatikkiro baabwe ne bakunga Obuganda okutuuyana n’okutegana okukola era n’okuyimirizaawo ebintu ebyo eby’ekitiibwa.\nNewankubadde mu biseera ebimu Amasiro g’e Kasubi gaazimbibwa n’ensimbi z’omusolo, kyokka emirimu mingi ku go gyakolebwanga mu bwannakyewa mu Bulungibwansi.\nBwatyo Mayiga bw’atalaaga Obuganda ng’akung’aanya ensimbi ez’okuzimba Amasiro, asaana nnyo okuwagirwa, buli alina k’alina akamuwe, naddala nga bwe kimanyiddwa nti Mmengo tekyalina nsimbi za misolo.\nEkiriwo kya ‘Nkoba za Mbogo” na kwekaamwana ffekka. Mmengo okukola emirimu nga teyeetemye kiseera kya kugimaliramu, Mayiga akidibizza ng’agamba nti oluusi kizaala n’obugayaavu.\nOkwogera atyo, aba ayogera kirabika ng’owejjanga abika, naddala bw’otunula ku kizimbe kya “Bulange Plaza” ekiriraanye ekya Bulange, Idi Amin Dada kye yali azimba, ekimaze emyaka n’ebisiibo nga tekiggwanga.\nWo ayi Mzee Zedde ng’alabye ennaku! Okimanyi nti n’okutunula ku lipoota erimu ebyazuulwa mu kubuuliriza ku abo abaayokya Amasiro, ekyo nakyo kiba kuzibuwaliza Katikkiro Mayiga omulimu gw’aliko ogw’okugazzaawo?\nNedda bagundi mukimanye nti obutayatuukiriza abo abaayokya Amasiro kya ttima ery’ejjingirizi. Ate ab’ettima ery’ejjingirizi oluusi Mungu abakuba ebbalaayi mu buwompo.\nPoliisi eyodde bamaalaya e Kireka\nAbasuubuzi mu katale kâ€™e Kibuye bagaanyi okusasula\nOmulangira wa Bungereza akyalidde Museveni\nEkivvulu ky'abalongo kya ku Ssande eno


Bukedde Online - Okuzimba ennyumba kulinga kuzaala mwana\nAkaleega ka sipongi kanyiriza ebbeere naye...\nNneesiba ekisipi okusala olubuto\nAdded 4th February 2017\nKITUUFU okooye obupangisa olwa landiroodi okukukonkonanga n’okukuvuma olutatadde olw’okulwisaayo ssente ze. Kyokka wadde ssente ozirina, si kirungi kupapa kiyitiridde ng’ozimba kuba kikyayinza okukosa obuwangaazi bw’ennyumba gy’ozimbidde ekiseera.\nOkusiiga langi ku nnyumba ng’eno, olina okukakasa nti ebisenge bikaze bulungi.\nElvis Ssenkeeto, yinginiya wa KAM Builders and Contractors agamba nti omuntu okuva lw’asalawo okutandika okuzimba ennyumba n’okugimaliriza kyandibadde kimutwalira emyezi egitakka wansi wa musanvu nga buli kimu kiwedde.\nWakati w’emyezi esatu ku ena, gimala bulungi okufuniramu pulaani y’enju, okugoba ku kyapa ettaka bwe liba lya mayiro wamu n’okuguliramu ebyetaagisa mu kuzimba ng’omaze n’okubiteeka mu kifo ky’ogenda okuzimbamu.\nOmulimu gw’okuzimba ennyumba y’amaka erimu ekisenge ky’abakulu, ebisenge by’abaana bibiri, eddiiro omuliirwa n’omutuulwa, effumbiro n’ebinaabiro byandibadde biggweera mu myezi egitakka wansi w’esatu.\nEbizimbisibwa bwe bitabeerawo osobola okwongerayo ebbanga mw’ozimbira. Senkeeto yagasseeko nti kyokka ennyumba bw’ebeera ya kalina, esobola okutwala emyezi mwenda, naddala nga tewali bintu bingi ebiyingiddemu eby’okukyusaamu nga bazimba.\n“Okuzimba kulinga kuzaala mwana kubanga ne bw’obeera n’obuwumbi bwa ssente, tosobola kuzaala mwana mulungi atawezezza myezi mwenda’’.\nNe mu kuzimba kimanye nti kwetaagisaamu ekiseera ennyumba esobole okukala n’okuwangaala, wadde obusobozi oyinza okuba ng’obulina obugimala mu mwezi gumu”, Senkeeto bwe yagambye.\nBY’OTALINA KUBUUSA MAASO OLW’OBWANGU\nEnnyumba yonna ey’obuwangaazi yeetaaga okuba ng’etudde ku musingi omugumu ddala kubanga kino si kye kintu ky’opapirako. Kyetaagisaamu ekiseera okwekenneenya ekika ky’ettaka era ssinga kibeera kizuuliddwa nga lya musenyu oba ebbumba olina okusiba omusingi ne bbiimu wansi.\nBwe kituuka mu kusitula ebisenge, obwangu busobola okukozesebwa naddala nga mweyambisizza ebipimo ebituufu era nga byeyambisiddwa abakugu mu by’okuzimba. Ebipimo bwe bitabeera birungi, kyangu ekisenge okuggyamu enjatika. Tewali nsonga lwaki ozimba kkoosi 20 mu lunaku lumu ng’okimanyi nti wamaze gatabula seminti.\nBwe kituuka mu kukomerera osaanidde okugoberera pulaani y’ennyumba gye mwafulumya nga tonnaba kuzimba. Leka kumala gakyusa pulaani olw’okuba olina akasolya akakunyumidde ke walabye. Emiti si kirungi kulwa waggulu kiseera kiwanvu nga tonnaba kusereka. Embeera y’obudde kyangu okukosa emiti, era bwe giba nga tegyali mikalu bulungi gisobola n’okukyama.\nBw’obeera ng’ozimba nnyumba ya kalina, waliwo ebintu by’otalina kwekkiriranya ng’obikola. Bw’omala okuyiwa siraabu olina okugirinda n’ekala bulungi. Omutindo gw’ebizimbisibwa awamu n’obuwangaazi bwabyo, tolina kubizannyiramu ng’olowooza nti okekkereza. Bw’ogezaako okukekkereza ekimu ku byo, kimanye nti ekizimbe okikosa.\nMu mateeka okuyiwa siraabu n’okukala obulungi kitwala ennaku 21. Kyokka zisobola obutawera ne mweyongerayo okuzimba ssinga obeera weeyambisa abakugu nga be bakuwabudde nga bwe kitakyali kya bulabe. Bwe kiba kisoboka, wandibadde ofuna omukugu ow’enjawulo n’ayita mu bye bazimba nga bw’akakasa nti tebirina bulabe ku buwangaazi bw’ennyumba.\nOkunyiriza ennyumba. Kino kye kimu ku bintu ebitalina kupapirwa ku nnyumba, kuba kwetaagisa obwegendereza. Azimba bwonaamuteeka ku puleesa tajja kukukolera mulimu mulungi. Ne bwe kibeera kyetaagisa okuyisa mu budde bwe wali oyagadde okumaliramu, wandibadde okikkiriza kuba guno omutendera gwe guggyayo obunyirivu n’ekitiibwa ky’ennyumba ye.\nYing. Moses Mugagga owa 3M Design Construction Company yategeezezza nti seminti alina ekiseera ky’alina okutwala okukwatagana obulungi n’ebirungo ebirala. Ekiseera ekigambibwa nti abeera akwatidde ddala bulungi zibeera ennaku 28. Yawabudde nti omuntu okuzimba ennyumba n’agimaliriza bulungi yonna ng’amaze okugiyooyoota mu bbanga eritaweza myezi ebiri, kibeera kiteeka obuwangaazi bw’ennyumba mu lusuubo.\nBY’OLINA OKUSINZIIRAKO OKUMANYA OBUDDE ENNYUMBA BW’ENAAMALA\nOkubaawo kwa ssente. Azimba ssinga abeera ne ssente, ebintu bingi byanguwa kuba ayanguyirwa okufuna pulaani y’ennyumba n’okukola ku miziziko gy’ebigwa bitalaze n’ebirala. Kyokka atalina ssente, abeera alina okusooka okuyimiriza omulimu okumala ekiseera n’alyoka addamu okwongerako.\nOkulambula ennyumba: Abantu abasinga bakozesa bazimbi oba abooluganda. Kino si kibi, kyokka babeera balungi mu kukuuma ebintu obutanyagibwa, nga tebafuddeeyo ku buwangaazi kubanga tebaabisomerera era tebamanya wa awali obuzibu.\nAkasoobo mu bakozi ba ofiisi: Oluusi omuntu ayinza okubeera ne ssente kyokka ne kimutwalira ekiseera ekiwanvu okukakasa pulaani y’ennyumba wadde nga buli kimu abeera akirina. Waliwo n’okusumbuyibwa mu bakuwa ebikozesebwa oba abazimbi obutabafuna mu budde woobeetaagira.\nOkulwawo okusasula: Ekimu ku kisiba ennyumba kwe kulwawo okusasula abakozi, anti abaali bateekamu amaanyi batandika okutuusa oluwalo. Okulinnya kw’ebintu awamu n’obutawuliriza magezi ga bakugu nakyo kireeta obuzibu kuba ensobi nnyingi zikolebwa.\nSiraabu y’ennyumba eya kalina mu mateeka erina okumala ennaku 28 okuba ng’enywedde bulungi. Kyokka omukugu ayinza okukuwabula ne batandika okuzimba ekitundu ekiddako nga tezinnawera naddala ng’amaze okukyekenneenya nga tekirina bulabe.\nOkusiiga langi ku nnyumba: Kirungi okukikola nga wayiseewo ennaku 14 okuva ng’omaze okukuba pulasita ku bisenge. Bwoyanguyiriza ennyo esobola obutanywerako oba n’egenda ng’evaako mpola.\nEnkula y’ennyumba ezimbibwa. Waliwo ennyumba gy’osanga ng’erimu obungodeera obungi okuviira ddala mu musingi. Waliwo n’emisono egitwala obudde nga girimu okwetooloola era nga girina okukwatibwa empola ennyumba okuguma n’okulabika obulungi.\nEBIKULU EBIRALA MU KUZIMBA\nFaayo okulambula bye bazimba n’okusisinkana abazimbi, kikuyambe okumanya ensobi ezimu nga bukyali muzisalire amagezi.\nWeewale okumala galonderera bazimbi olw’okuba bakusabye ssente ntono. Funa omukugu alina obumanyirivu. Bw’oba tomwekakasa mugambe akulage bye yali azimbyeko. Bw’obeera ng’okozesezza kkampuni eyeewandiisa mu mateeka, oyinza n’okubawawaabira nga bakoze ensobi.\nFuna omukubi wa pulaani akubalire ssente ezeetaagisa ennyumba okuggwa. Kino kikuyamba okumanya ssente z’olina ne we zisobola okukutuusa. Bw’oba tomalaako osobola okukyusaamu. Ssinga omukugu akuwabula ku kika ky’ebintu eby’okukozesa, by’oba ogula. Ojja kwagala okukekkereza ate ofiirwe ekinene.\nAbantu abamu balina ekikwate nga bwe basoma ku kasawo ka seminti nga bawandiseeko nti katabula obusawo bw’omusenyu busatu, balowooza nti balina okutabula eggaali ssatu. Eggaali ezimu zibeera nnene n’okusinga akasawo ka seminti. Olina okufuna ekigero ekyenkana akasawo ka seminti.\nMicho munyiivu; Ekisenge kye kiyuuga\nCranes erwanira ntikko ya kibinja mu za World Cup: 'Angola tetutiisa'\nCranes eggumidde: Yeeswanta gwa Ghana


Bukedde Online - Ebizuuse ku nfa ya Muzaata\nMuseveni yeeyamye okutuukiriza Abasoga bye...\nOLUMBE olwasse Sheikh Nuhu Muzaata Batte abadde omwogezi w’e Kibuli lwamutandika yaakava okuziika Dr. Anas Kaliisa e Ruhama mu disitulikiti y’e Ntungamo.\nMuzaata bwe yali ku mukolo ogumu.\nHajji Hasib Takuba.\nOLUMBE olwasse Sheikh Nuhu Muzaata Batte abadde omwogezi w'e Kibuli lwamutandika yaakava okuziika Dr. Anas Kaliisa e Ruhama mu disitulikiti y'e Ntungamo.\nSheikh Yasin Kiweewa abadde amyuka Muzaata mu kibiina kya Muzaata & Others Hijja-Humra, yagambye nti omugenzi okulwala yamala kuva Ruhama okuziika Dr. Kaliisa nga November 6, 2020. Kiweewa yannyonnyodde nti: Sheikh olwatuuka awaka n'agonda era yasooka kulowooza nti musujja gwa nsiri kubanga yali aluwulira ng'olusujjasujja ate nga lumutemye n'ennyingo zonna.\nSheikh (Muzaata) yatandika okufuna obujjanjabi nga bamujjanjabira waka. Oluvannyuma baakebera omusujja gw'ensiri (Malaria) naye nga teguliimu era ne bamutegeeza nti alinamu omusujja gw'omu by'enda (Typhoid) kyokka nga ssi gwa maanyi. Waliwo ebifaananyi ebyasooka okukubibwa nga Muzaata ali ku ccupa kyokka ng'ali waka era nti ebyo byakubwa obulwadde bwakamukwata nga tebunnamugonza.\nEkiseera ekyo abantu yali ayogera bulungi nga n'abamukubira amasimu abategeeza nti alinamu olusujjasujja, naye ajja kuba bulungi. Sheikh Kiweewa yalambuludde nti Muzaata ng'akyali ku ddagala lya "Typhoid" embeera yeeyongera okutabuka era bagenda okumukebera nga Puleesa ne Sukaali birinnye era n'atandika okutawaanyizibwa okussa.\nBwe baalaba ng'embeera etabuse ne bamutwala mu ddwaliro e Kibuli wabula nti abasawo baabawa amagezi bamutwale ku ddwaaliro lya IHK oba Case Hospital. Olwo yali atawaanyizibwa nnyo mu kussa, ng'omukka abaka mubake. Baasalawo okumutwala mu ddwaaliro lya IHK e Namuwongo olwokuba nga lye lyali okumpi okuva e Kibuli we baali.\nNga batuuse ku IHK, abasawo baamwekebejja ne bakizuula ng'amawuggwe gaali ganafuye nga takyasobola kussa bulungi. Baamuteekako ebyuma ebibadde bimuyamba okufuna omukka okuyamba ku mawuggwe. Kiweewa yagambye nti ennaku zonna Sheikh Muzaata z'abadde mu IHK abadde ku byuma ebimuyamba okussa. Abasawo babadde batera ne bamuggyako okumala akaseera akagere oluvannyuma ne bamuzzaako.\nLIPOOTI Y'ABASAWO ERAZE EKYAMUSSE: Lipoota eyakoleddwa abasawo ba IHK yafulumye n'eweebwa aba ffamire ng'eraga ekyasse Muzaata. Lipoota eno baagiweerezza ne ku bakulu e Kibuli abaabadde wakati mu nteekateeka z'okujjanjaba n'okuziika Muzaata.\nLipoota eraga nti Muzaata yafudde obulwadde bwa lubyamira obumanyiddwa nga "Pneumonia" obwakaluubirizza amawuggwe okutambuza omukka era Muzaata n'alemererwa okussa n'afa ku Lwokutaano lwa wiiki ewedde. Obuzibu obunene nti bwabadde ku bisawo ebitereka omukka mu mawuggwe ebiyitibwa "Alveoli" ebyafuna amabwa ne bizimba nga tebikyasobola kutereka mukka bulungi n'okugutambuza mu mubiri era kino kye kyamukaluubiriza okussa okutuusa lwe yafudde.\nEmbeera eyo bwe yeegasse ku Puleesa ne Sukaali ebibadde bitera okutawaanya Sheikh Muzaata, ne kikaluubiriza nnyo abasawo. "Emirundi egimu nga puleesa etereera, Sheikh ne bamuggyako ebyuma, wabula ennaku ezaasembyeyo, puleesa yagaanye okutereera era mukadde waffe n'atufaaako." Omu ku mikwano gye bwe yalambuludde.\nMukwano gwa Muzaata ono eyasabye amannya galekebwe yagambye nti: Abasawo baasooka kulowooza nti yandiba ng'alwadde Corona olw'okuba yali tassa bulungi. Baamuteeka mu kifo eky'enjawulo okutuusa lwe baamukebera ne kizuulibwa nga yali tamulina. Obubonero bwa Pneumonia ne Corona bufaananamu kubanga endwadde zombie zisinga kukosa mawuggwe ne zikaluubiriza omuntu okussa, ng'alina kuteekebwa ku byuma okumuyambako okussa.\nObubaka Dr. Diana Atwine omuwandiisi ow'enkalakkalira mu minisitule y'ebyobulamu bwe yatadde ku mukutu gwe ogwa Twitter nabwo bwewanisizza abantu emitima bwe yamukungubagidde n'awunzika ng'agamba abantu beewale nnyo Corona kubanga atta. Lipoota ku kufa kwa Muzaata eyogera ku Pneumonia yekka era Sheikh Muhamood Kibaate yategeeza Bukedde ku Lwokutaano nti Muzaata baamukebera ne kizuulwa nti talina Corona.\nRobert Kyagulanyi (Bobi Wine) bwe yabadde ayogerera e Kibuli mu kukungubagira Muzaata yagambye nti abantu abamu ssi bamativu ku nfa ya Muzaata era baagala lipoota ennambulukufu ku kyamusse. Dr. Hasib Takuba bwe yabadde ayogera e Kibuli yagambye nti omugenzi yasooka kulumizibwa mu nnyingo obulwadde ne busaasaana mu bitundu by'omubiri ebirala, kyokka olw'okuba abadde musajja mugumu nga yeewaliriza n'agenda ku mikolo gy'abantu egy'essanyu n'ennaku gy'aba ayitiddwa.\nSwaleh Mutebi mukwano gwa Muzaata yagambye nti ekiseera ekyasembyeyo, Muzaata yabadde alumizibwa nnyo mu nnyingo. Bwe baali mu kuziika Haji Faruk Kaggwa e Mpigi ku Bikondo nga October 29, 2020 Muzaata yasaba entebe kw'aba atuula mu kifo ky'okutuula wansi ku mukeeka. Mu kuziika kuno yagaana abantu okumusemberera n'akuutira abantu okwekuuma Corona, gwe yagamba nti yali waali wadde nga waliwo abamuteekamu eby'obufuzi.\nYasuubiza okuddayo e Mpigi nga December 26, 2020 Katonda bwaliba amusobozesezza ku dduwa ya Haji Kaggwa, ekintu ekitaasobose. Sheikh Muzaata yakoma okuba ku mukolo nga November 19, 2020, muwala wa Haji Adam Jjuuko ow'e Kigo bwe yali ayanjula bba.\nEnkeera bwe baddamu okumuwuliza n'abagamba nti teyeewulira bulungi. Ennaku bbiri ezaddirira yeeyongera okunafuwa okutuusa lwe yatwalibwa mu ddwaaliro gye yafiiridde ng'amazeeyo wiiki bbiri. Ensonda mu ffamire zaategeezezza nti wadde nga Sheikh Muzaata abadde n'obulwadde bwa Puleesa ne Sukaali bibadde tebibeeraliikiriza kuba abadde yejjanjaba bulungi, ng'agoberera amateeka g'abasawo era baabadde basuubira nti waakussuuka asiibulwe, naye Allah n'agera bw'atyo.\n"Abadde afuna empiso buli kawungeezi ku ssaawa emu era ng'obulwadde bwe tebweraliikiriza. Twabadde n'essuubi lya maanyi nti Sheikh waakujjanjabwa awone, naye Allah y'agaba ate era y'aggyawo." Omu ku ba ffamire bwe yagambye. Kyokka waliwo aba ffamire abaagambye nti ebizibu bye yafuna mu maka nabyo byandiba nga byayongedde okumukosa, embeera n'essajjuka.\nHajji Hasib Takuba\nNuhu Muzaata Batte\nEyasabye okukebera bagenero emitwe bimukalidde ku matama\nAbali mu bifo ebirimu omugotteko Gavumenti egenda kubazimbira amayumba


Bukedde Online - Nnalongo afiiriddwa abalongo mu ntiisa\nNnalongo afiiriddwa abalongo mu ntiisa\nEmmotoka etomedde omuntu mu dduuka n'afiirawo...\nMulye emmere esobola okubakuuma nga muli...\nSsaalongo Godfrey Mubiru, taata w’abaana yagambye nti tebamanyi kyayokezza baana kubanga mu nnyumba temwabaddemu muliro nga n’amasannyalaze tegaliiko.\nNnaalongo n’abalongo be.\nBya SAUYAH NAMWANJE NE DEBORAH NANFUKA\nABALONGO ab’emyaka esatu n’ekitundu bafudde mu ntiisa, bwe baggyiridde mu nnyumba nnyaabwe mw’abadde abazazise ng’agenze ku dduuka okugula amafuta.\nJoan Nsubuga, muliraanwa wa Nnaalongo Betty yategeezezza nti abaana bano Gideon Waswa Kiberu ne Gilbert Kato Kizito nnyabwe yakomyewo nabo awaka e Namasuba mu Para Zooni okuva ku mudaala waatundira amanda ng’obudde butandise okukwata ku Ssande n’abeebasa ye n’agenda ku dduuka okugula amafuta ga sitoovu.\nEnnyumba abaana mwe baafiiridde.\n“Nafulumyeko wabweru ku ssaawa nga 2:00 nagenze okulaba ng’ennyumba ya Nnaalongo eyabadde enzigale evaamu omukka n’omuliro ne gutandika okwaka ne nkuba enduulu abantu ne batandika okuyiira ennyumba amazzi okutaasa abaana,” Nsubuga bwe yannyonnyodde.\nAmawulire Nnaalongo gaamusanze mu kkubo n’adduka okujja okutaasa abaana yasanze abantu bakkakkanyizza omuliro nga n’oluggi balumenye n’ayingira butereevu.\nYatuukide ku Waswa n’amuyita n’ayitaba kwe kumuggyayo n’amuteeka wabweru kyokka ye Kato yabadde takyayogera nga ne bulangiti emwokyezza mu maaso. Poliisi yagenze okujja ng’abaana bamaze okubaggyayo n’ebatwala mu ddwaaliro e Mulago gye baafiiridde ku Mmande nga bukya.\nAba tulafiki basomesezza baddereeva ku lw'e Gulu\nOmwenge gwawasa baze n’ansuulawo...\nNZE Sarah Birungi 27. Mu 2011 nafuna omusajja Patrick 32 n’ankwana, olw’obugambo bwe yambuulira obwantengula omutima...


Bukedde Online - Yaaya atuze bbebi gw'azadde n'amusuula mu kinnya\nYaaya atuze bbebi gw'azadde n'amusuula mu kinnya\nAkubye mukazi akabaawo n'amwasa eriiso lwa kumumma kaboozi\nEddagala ly'obutwa lirwazizza abakozi 60\nYAAYA Sylvia Monica Natukunda 17, abadde akolera omusuubuzi w’omu katale e Banda Milly Namwanje, atuze bbebi we gw’abadde yaakazaala n’amusuula ku ttale e Kireka D.\nPoliisi ng’esaggula ensiko e Kireka Natukunda (gwe bakutte) gye yasoose okubalimba nti gy’asudde omwana. Mu katono bw’afaanana.\nNamwanje yagambye nti yaaya ono yazaala ku Ssande ng’omwana abadde abeera naye awaka nga yeeyamutwala ne mu ddwaaliro buli kimu n’akisasula. Agamba nti ku Lwokuna yagenze mu katale okukola, kyokka bwe yakomyewo awaka , teyafuddeyo n’anaaba ne yeebaka, wabula bwe bwakedde n’amubuuza omwana we n’amugamba nti yafudde n’amusuula ku ttale.\nNamwanje yagenze ku poliisi e Kireka n’awaaba, poliisi n’esitukiramu okukwata Natukunda ababuulire omwana w’ali.\nPoliisi ng’ekulembeddwaamu Bakari Matende akwanaganya poliisi n’omuntu waabulijjo ku poliisi e Kireka, yakutte yaaya ono abatwale w’asudde omwana, wabula n’asooka n’abasagguza ebibira mu Kireka D ng’agamba nti we yamusudde, oluvannyuma n’abagamba nti yamusudde mu kaabuyonjo emu e Kireka, abazinyamwoto ne bagisima nga taliimu ne bamuteekako akazito okutuusa lwe yabatutte mu kinnya we basuula kasasiro e Kireka nga ku lidda e Namboole.\nKino kyaggye abatuuze mu mbeera ne batandika okukuba Natukunda nga bwe bamucoomera. Yeewozezzaako nti muganzi we Wasswa Tumwesigye abadde tamuwa buyambi okuva lwe yamufunyisa olubuto ekimuwalirizza okutta omwana.\nAkulira bambega ku poliisi e Kireka, Mugabi yategeezezza nti baamugguddeko ogw’obutemu ku SD REF ;08/20/10/2016 ku poliisi e Kireka.\nZiizino gaalubindi 'ezikutambuza amawanga' nga tovudde mu kifo\nEmbira z'omu kisenge tozambala mu bulago


Bukedde Online - Bugingo ayogedde bwe yakoze ‘loosi’ e Namboole\nBugingo ayogedde bwe yakoze ‘loosi’ e Namboole\nFred Enanga ne kitaawe babakunyizza ku by'okwezza...\nAmagye gakutte omusuubuzi w'e Mukono ku by'ettemu...\nAloysius Bugingo nga bw’eri enkola ye ey’okulangirira ensimbi ezibeera zikunganyiziddwa mu nkungaana z’aba ategese, yakoze ky'ekimu eggulo n’alangirira nga bwe yasoloozezza obukadde 135.\nKu mulundi guno, ssente zeesaze nnyo n’atatuuka wadde mu makkati g’ezo ze yasolooza omwaka oguwedde!\nMu kusaba okwabaddewo eggulo mu Kkanisa ya House of Prayer Ministries International e Makerere Kavule, Bugingo yasoose kusabira bantu nga byonna biragibwa butereevu ku Ttivvi ye (Salt TV) ne ku Leediyo (Salt FM), wabula bwe yatuuse okulangirira ebyavudde e Namboole, n’alagira abakozi baggyeko TV ne leediyo baddeyo mu mpeereza yaabwe eya bulijjo.\nEzaavudde mu birabo (Ekirabo) zaabadde 78,803,400/- ate ez’okuzimba Ekkanisa empya gye yatuuma Pentagon ziri 56,264,000/- olwo zonna awamu ne zibeera 135,067,400/-.\nSsente zino zeesaze mu buli muteeko; okugeza ku birabo omwaka oguwedde zaali 111,209,200/- nga ku luno zino zeesazeeko obukadde obusukka mu 30 ate ez’okuzimba Ekkanisa ya Pentagon zeesaze okuva ku 108,893,100/- ne zidda ku bukadde 56 bwokka.\nOmuwendo gw’abantu abeetabye mu kusaba nagwo gwesaze era ebitundu ebimu mu kisaawe byabaddemu amabanga ate omwaka oguwedde nga kyakubako.\nKino abamu baakitadde ku muyaga oguli mu Kkanisa ye nga guva ku bufumbo bwa Bugingo obwayingiramu omuwala Suzan Makula ng’ono kati y’ateetera ne Bugingo oluvannyuma lw’okusuulawo mukazi we ow’empeta Teddy Naluswa Bugingo gw’alinamu abaana abana okuli n’ow’emyaka etaano.\nOmwaka oguwedde, e Namboole Bugingo yaliyo ne Teddy era baali ku katuuti kamu nga babuulira, wabula ku Lwokutaano oluwedde, Bugingo yabaddeyo ne Suzan era waabaddewo entegeka ez’okumwanjula eri abantu kyokka ne zikyusibwa ku ssaawa esembayo nga Bugingo bamulaze akabi akali mu kugenda mu maaso n’entegeka eyo.\nYatutte Suzan mu kisenge eky’enjawulo ekyabadde kitegekeddwa okusisinkaniramu abantu ab’enkizo e Namboole nga tannatandika kusabisa era n’abanjulira Suzan Makula Nantaba ng’omukazi gwe yafuna oluvannyuma lw’okulemagana ne Teddy obwedda gw’ayogerako nga “Maama w’abaana”.\nOkuva omuyaga gw’obufumbo lwe gwatandika, ssente Bugingo z’asolooza zeesala kubanga gwaggyayo n’ebyama abagoberezi bye baali tebamanyi okuli n’ennyumba amatiribona Bugingo gye yazimba e Wakiso mu nkukutu, abagoberezi gye baagamba nti nayo yali efuuse “Pentagon” yaakubiri nga bateebereza nti ze basonda okuzimba Ekkanisa empya bave mu weema, ate zidda ku nnyumba Bugingo gy’azimbira omugole Suzan!\nSsente z’okuzimba Ekkanisa ku luno okwesala ennyo bwe kityo, abamu baakitadde ku bye baazuula nti abadde azikozesa kwegaggawaza n’omukazi omupya gwe yafuna; n’aleka Teddy mu maziga nga n’okufuna eza ‘fiizi’ z’abaana amala kukuba mulanga ewa Minisita ne Sipiika wa Palamenti.\nBugingo mu kusaba eggulo yagambye nti baakozesezza obukadde 140 okutegeka olukung’aana wabula ez’okuzimba Ekkanisa empya nga tazibalidde ku mutemwa ogwo (kubanga zirina omulimu gwazo), ate ne basolooza obukadde 68 mu birabo, kitegeeza baasigadde babanjibwa obukadde obukunukkiriza 62 era n’ategeeza abagoberezi nti balina okusala amagezi okusonda ssente ezo ezibanjibwa.\nKyokka Bugingo teyalaze ngeri obukadde 140 bwe zaatuukibwako era omu ku bagoberezi yategeezezza Bukedde nti omusumba waabwe ennaku zino abatabudde kubanga mu kusooka yali tafa ku bya kusolooza ssente naye ennaku zino nti yayongera ggiya mu kuzisolooza ate nga ky’ekintu kye yavumiriranga ku basumba abalala.\nBugingo yeebazizza Simeon Kayiwa eyabaddeyo e Namboole era n’ategeeza nti ebigambo by’akabwa akaboggolera enjovu Kayiwa bye yayogedde nti Bugingo by’agenda okutambulirako mu kutegeka enkung’aana ezinaddako nti era mu nnaku ntono waakutegeeza abagoberezi olunaku lw’alonze okutegerako okusaba kwe yatuuma “Independence Night”.\nOkusaba kuno abadde akutegeka buli Lwakutaano olusooka mu October nga Uganda yeetegekera ameefuga wabula Paasita munne Jackson Senyonga bwe batalima kambugu yamuyise emabega n’asasula ab’ekisaawe ky’e Namboole ensimbi za myaka 4 mu maaso nga yeekwata olunaku lwerumu era ab’e Namboole ne bawandiikira Bugingo nga bamutegeeza nti omwaka guno gwe gusembyeyo ng’ategeka okusaba ku lunaku olwo.\nWabula Bugingo yagambye nti ebya Senyonga tabitidde era olunaku olupya Katonda lw’anaaba asazeewo ajja kululangirira era abantu balujjumbire.\nSuzan Makula Nantaba,


Bukedde Online - Bulega owa Crested Cranes yeenaazizzaako ennaku\nAboomusu n'Omutima Omuyanja baneegera eryanyi...\nSimwogerere owa Express alaze nti akyalimu...\nFaridah Bulega, atendeka Crested Cranes, yebbululidde mu gwa liigi y'abakazi\nJanat Thungu (ku kkono) owa Muteesa Royals ng'alwanira omupiira ne Aisha Namagembe owa Rines SS WFC.\nLango Queens 0-1 Uganda Martyrs\nKampala Queens 4-1 Makerere University\nMuteesa I Royal 0-1 Kawempe Muslim\nAjax Queens 3-3 Dynamic Jjeza\nShe Corporates 0-0 Lady Doves\nOlila H/S 0-1 Uganda Martyrs\nGafford Ladies 1-0 Rines SS\nOBUSUNGU bw’okuwandulwa Ethiopia mu mpaka z’okusunsulamu abalizannya Olympics, omwaka ogujja, Farida Bulega, atendeka Crested Cranes, yabumalidde ku Makerere University mu liigi ya FUFA Women Elite League.\nKampala Queens, etendekebwa Bulega mu liigi y’eggwanga ey’omupiira gw’abakazi, yagudde ku ttiimu ya yunivasite y’ e Makerere ekiyiifuyiifu n’egiwuttula ggoolo 4-1, ng’eyita mu Annet Nakimbugwe, Aisha Namukisa, Dorah Nabukeera ne Precious Nambatya. Amina Nababi ye yateebedde Makerere.\nWiiki ewedde, Crested Cranes yakubwa Ethiopia ggoolo 4-2 n’ewanduka mu za Olympics,era abawagizi baavaayo ne banenya Bulega nti obukodyo bwe bwe bukubizza ttiimu.\nE Buddo, bannyinnimu aba Ajax Queens ekirooto kyabwe eky’okuzannya mu kakung’uunta ka ‘Playoffs’ za semi, kyazzeemu omukoosi, Dynamic Jjeza bwe yabeezinzeeko okukkakkana ng’ebasudde amaliri ga ggoolo 3-3.\nMu mirala, Uganda Martyrs yawangudde Olila H/S 1-0, She Corporates n’eremagana ne Lady Doves nga tewali aleengedde katimba ka munne, bakyampiyoni aba Kawempe Muslim Ladies baawangudde Muteesa 1 Royal University 1-0 ne Gafford Ladies n’ekuba Rines SS 1-0.\nFUFA ereese Ayub Khalifa ayambe ku Bulega okuleeta ekya CECAFA\nOmutendesi wa Cranes amaliridde okukola ebyafaayo\nBattunse mu liigi y'abakazi


Abakolera ku nguudo z’omu Kampalabajaganya\nABATEMBEEYI n’abayiwa ebintu ku nguudo mu Kampala basanyukidde ebbago ly’etteeka KCCA lye yabakoledde ne bategeeza nti kati emirimu gyabwe Loodi meeya Erias Lukwago agitereezezza.\nBagambye nti okuggyako obuwaayiro obutono obwassiddwa mu bbago lino, okusasula layisensi bakyanirizza era KCCA kati yeebasibye. Ku Lwokubiri loodi meeya yayise abasuubuzi bano ku City Hall bamuwe ebirowoozo ku ngeri bo gye baagala etteeka eribafuga likolebwe.\nOlukiiko lwabaddemu n’ababaka ba palamenti okuli Betty Nambooze Bakireke, ne Moses Kasibante. Mu balala mwabadddemu meeya wa Lubaga Joyce Nabbosa Ssebuggwawo ne Sam Gombya omumyuka wa meeya wa Kampala Central. Mu lukiiko, bakkiriziganyizza nti basasule layisinsi ya 40,000/-. ate abayiwa ebintu ku nguudo basasule 60,000/-. Ssente zino za layisensi ya mwaka mulamba.\nBaawakanyizza eky’okukkiriza abasuubula ebyamaguzi ku nguudo nga bwe kyabadde kiragiddwa. Kyokka KCCA n’ekalambira nga egamba nti waliwo abasuubuzi beemanyi obulungi nti bakozesa mmotoka ne bassaamu ebyamaguzi ne bazisimba ku luguudo okutunda kalonda owenjawulo.\nKisaliddwaawo nti abo basasule 498,750/- omwaka oba 236,250/- kwabo abakolera ebbali w’ekibuga. Abalagiddwa okukolera mu yinifoomu enzirugavu bawabudde nti langi eno esika nnyo omusana waakiri babawe kiragala.\nLukwago agambye nti ebbago likyali ku mutendera gwa kwebuuza ku buli akwatibwako era agenda kuyita ne bannannyini maduuka n’ebizimbe nabo bamubuulire bye baagala mu tteeka lino.\nYagambye nti mu nkola empya ayagala abagagga batandike okuzimba nga munda mu akeedi bassaamu ebifo bamufuna mpola mwe batundira ku ssente entono.\nWabula aba KACITA baalabudde KCCA ku kyavaako olutalo wakati w’abakolera ku nguudo n’abapangisa amaduuka nti ensonga ze ezimu era bagenderere nga bayisa etteeka eryo.\nIssa Ssekitto yagambye tebasobola kukkiriza tteeka lireeta bantu kukolera ku mbalaza za maduuka gaabwe era bagenda kuliwakanya. KCCA yakola dda okunoonyereza nga eraga nti bagenda kusalawo ku nguudo ezimu eziwe abasuubuzi era mu zino mulimu olwa Ssebaana Kizito, Namirembe, Allen Road ne Nakivubo.


Bukedde Online - 'Tewali kiremesa kakiiko ku Lukwago'\n'Tewali kiremesa kakiiko ku Lukwago'\nKaleerwe ayongera kucuuma\nMu Katoogo w'osiima ng'ozimba ne ku 15,000...\nAdded 4th July 2013\nMINISITA wa Kampala, Frank Tumwebaze ayanukudde abawagizi ba Loodi Meeya, Erias Lukwago abamulumiriza nti yakola nsobi okussaawo akakiiko akamunoonyerezaako ate nga yali awabuddwa Ssaabawolereza wa Gavumenti, Peter Nyombi nti ensonga eziweereddwa bakansala tezirina bujulizi bumala.\nBya HANNINGTON NKALUBO NE MUWANGA KAKOOZA\nYagambye nti okuwabulwa kwa Peter Nyombi tekutwalibwa nga kwa nkomeredde era tekusobola kulemesa kakiiko kukola mirimu gyako. Kyokka Nyombi mu bbaluwa agamba nti ensonga essatu bakansala kwe beesigamye okuli ey’okukozesa obubi ofi isi, obutasobola kukola mirimu n’okweyisa obubi tezeemalirira n’olwekyo akakiiko akabuuliriza ku Lukwago tekandigenze mu maaso.\n“Kizibu okukakasa nti loodi meeya yakozesa bubi ofi isi nga weesigama ku bujulizi bw’ebbaluwa bakansala gye baleese nti meeya yawandiika ebbaluwa ng’ayimiriza okugereka ssente za layisinsi z’amaduuka. Bateekwa okukakasa nti mu\nbbaluwa yali alimba oba yamenya etteeka erifuga olukiiko,” Nyombi bw’agamba.\nKyokka Tumwebaze yayogedde ku kuwabulwa kwa Nyombi nti: “Oyo yatuwa ndowooza ye ku by’amateeka etesobola kutuggya ku mulamwa.\nNg’oggyeeko ensonga z’abakiise ze beemulugunya ku Lukwago, waliwo ensonga endala ey’obutatuuza nkiiko, Ssaabawolereza gy’asimbako essira era nayo tugenda kugigatta ku nsonga endala ezaleetebwa bakansala omulimu gutambule,” Tumwebaze bwe yagambye.\nYabadde atuukiriddwa omusasi wa Bukedde ku Media Centre mu Kampala ku Mmande.\nOkuvaayo kiddiridde oludda lwa loodi meeya okugwa ku bbaluwa ya Ssaabawolereza wa Gavumenti Peter Nyombi ng’awabula minisita nti ensonga essatu bakansala kwe beesigamye okugoba Lukwago mu ofiisi tezirina muzinzi.\nEbbaluwa yagiwandiise nga May 22 n’awaako ne dayirekita wa Kampala Jennifer Musisi kkopi.\nKu butasobola mirimu yawabudde nti obujulizi bwa bakansala bwe baataddeko nti yalemererwa okulonda omumyuka we tebumala.\nEbbaluwa egamba nti wadde etteeka limukkiriza okulonda omumyuka we, yakikola ate nabo ne beenyigiramu era tosobola kugamba nti yali tasobola.\nYawabudde nti ensonga yokka gy’alabamu esobola okugobesa Lukwago , bwe butatuuza nkiiko ate bakansala bateekwa okukakasa nti ddala enkiiko ezaamulema zaali bbiri ate nga zaamuddiring’anwa.\nYawabudde nti ensonga zonna bakansala ze baawaddeyo tebazitwaliddeeko bujulizi bumala kugoba Lukwago. Ebbaluwa yatwaliddwa mu kkooti ku musango Lukwago gwe yawawaabira minisita ng’omulamuzi agenda kugusala nga July 12.\n‘Tewali kiremesa kakiiko ku Lukwago’\nAbapoliisi balumirizza Kazawula mu gwâ€™okubba emmotoka\nAbapoliisi bawadde obujulizi ku Kazawula


Bukedde Online - Obusimu bwesibye\nNneevuma omusajja eyatta emisomo gyange\nDdaali nkuwadde erya Ssaalongo kkiriza nkw...\nSsenga, nkole ki okufuna amazzi n’okusumulula obusimu? Nkole ntya okuddamu okufuna obwagazi? Ndi nnakawere.\nMwana wange, mu butonde nnakawere tatera kubeera na bwagazi. Mukama yatutonda nga bw’omala okuzaala, oluusi osobola okulwawo okudda mu mbeera y’okwagala okwegatta. Kino kiyamba omukyala obutafuna lubuto.\nAte bw’oba oyonsa, embeera mu mubiri ekugaana okufuna olubuto kubanga obusimu obuyamba okufuna olubuto bubeera butono.\nEmbeera eno ya butonde. Ate waliyo bannakawere ng’embeera ey’okubeera nnakawere y’ereeta obuzibu. Abakyala abazadde mukimanyi nti okuzaala mulimu, era bannakawere babeera bakoowu naddala bw’otofuna akuyambako.\nKaale okubulwa obwagazi oyinza okuba ng’obukoowu bwe bukireeta. Era ssinga obukoowu buggwaamu, n’omubiri ne gudda mu mbeera eya bulijjo, obwagazi ogenda kubufuna.\nEkirala, bannakawere ebirowoozo okusinga bibeera ku mwana, ne beerabira omusajja era n’obwagazi eri omusajja bufa.\nWamma Nassolo jjangu eno tulabe!\nOmubaka Kato Lubwama azina yeemiima


Bukedde Online - Diego Maradona yaani?\nDiego Maradona yaani?\nAdded 27th November 2020\nMaradona ng'azannyisa omupiira.\nYe mwana owookutaano mu ffamire y'abaana 8. Yazaalibwa ku kyalo Lanus nga mayiro 25 okuva mu kibuga kya Buenos Aires, ekikulu ekya Argentina nga October 30, 1960 era yafiiridde ku myaka 60.\nAva mu ffamire ya Bakatoliki nnyo kyokka baakulira mu bwavu obw'ekitalo okwali n'okubulwa ekyokulya. Abantu mu ffamire eno baali basula mu nnyumba ya bisenge 3 eyazimbibwa mu mabaati amakadde agaali gasuuliddwa ku kkubo.\nEkyalo kino kye kimu ku byalo ebyali bisingako abamenyi b'amateeka okuli ababbi, abakwasi b'abakazi, abatemu, abayaga n'abalala abagwa mu kiti ekyo.\nLumu ng'ali e Yitale, Maradona yakubako essimu eyamalawo doola 15,000 (obukadde 44 mu za wano) nga akubira b'awaka ku babuuzako. Ebiseera bye bingi yabimalanga ku ssimu ng'anyuma ne nnyina ne baganda be abalala.\nMaradona agenze okufa ng'alina abaana 5 kyokka 2 ku bano baali tebabamanyi. Yali yabazaala bbali ate n'abakweka. Mukyala we Claudia Villafane, 58, yazaala abawala babiri (Dalma 33, ne Ganina 31). Ono yamuwasa mu 1984 ate ne baawukana mu 2004 okuva olwo teyaddamu kuwasa mu butongole okuggyako okweyagala n'abakayala abenjawulo.\nMaradona yazaala omwana w'obulenzi ng'ono y'asinga obuto mu 2013 sso ng'abaana abalala, Diego Junior, 34, ne Jana 23 yabakkirizza emyaka 5 emabega oluvannyuma lw'okuganza ba maama baabwe okumala akaseera akatono.\nMARADONA MU MUPIIRA\nKu myaka 3 gyokka, taata we yamuwa omupiira ng'ekirabo ky'amazaalibwa era okuva olwo, obulamu bwe tebwasigala kye kimu. Ng'awezezza emyaka 8, Maradona yagenda ku Argentino Juniors okugezesebwa, wano abatendesi beewuunya ekitone kye era baategeeza nga bw'ali omusajja omukulu okusinziira ku mupiira gwe yali azannya.\nYeegatta ku akademi eno kyokka olw'okuba nti yali akola nnyo obubadi, baasalawo nti buli luvannyuma lw'omupiira gwabwe ku ttiimu enkulu, okuwummulamu ng'abazannyi bagenze mu kasenge, Maradona yali waakukoleranga balabi bubadi ku mupiira asobole okubabeesabeesa.\nKino kyasanyusanga nnyo abalabi era ttiimu yaabwe n'efuna abawagizi bangi naye bangi ku bo bajjanga kulaba bubadi bwa musaayimuto ng'omupiira guwummuddemu.\nEbiseera ebisinga baamusabanga n'akomawo ng'omupiira guwedde era n'abakolera obujogoli. Ku myaka 11 gyokka, tewali muntu yenna mu Argentina yali tamumanyi, ttiimu ye; Argentino Juniors yazannya emipiira 136 nga tebakubiddwaamu olwa Maradona.\nKu myaka 16, Maradona yayitibwa ku y'eggwanga ku myaka 18, yali awaanyisiganya omujoozi ne bakafulu b'ekiseera ekyo okwali ne Franz Beckenbauer. Ku myaka 19, Maradona yali awezezza ggoolo 100.\nKitalo ! Brig. Gen. Michael Bbosa afiiridde e Mulago\nKiki ekisse Dr. Anas Kaliisa?\nKivejinja ebyobufuzi yabisomera Buyindi\nLwaki Maradona mu Napoli gye yasinga okukolera erinnya\nDiego Maradona eyaliko kafulu mu kucanga akapiira mu nsi yonna afudde\nEngeri Maradona gye bamusinza ng'eddiini olw'omupiira n'enjaga-


ﺍﻟﻤﺰﺍﻣﻴﺮ 68 NAV - Zabbuli 68 LCB | Biblica América Latina\nﺍﻟﻤﺰﺍﻣﻴﺮ 68 NAV - Zabbuli 68 LCB\nYa Mukulu wa Bayimbi. Oluyimba lwa Dawudi.\n1Katonda agolokoke, abalabe be basaasaane,\nn’abo abamukyawa bamudduke.\n2 Ng’empewo bw’efuumuula omukka,\nnaawe bafuumuule bw’otyo;\nenvumbo nga bw’esaanuuka mu muliro,\nn’abakola ebibi bazikirire bwe batyo mu maaso ga Katonda!\n3 Naye abatuukirivu basanyuke\nbajagulize mu maaso ga Katonda,\nnga bajjudde essanyu.\n4 Muyimbire Katonda,\nmuyimbe nga mutendereza erinnya lye;\nmumuyimusize amaloboozi gammwe oyo atambulira mu bire.\nErinnya lye ye Mukama, mujagulize mu maaso ge.\n5 Ye Kitaawe w’abataliiko bakitaabwe, ye mukuumi wa bannamwandu;\nye Katonda abeera mu kifo kye ekitukuvu.\n6 Katonda afunira abatalina we babeera ekifo eky’okubeeramu,\naggya abasibe mu kkomera n’abagaggawaza;\nnaye abajeemu babeera mu bifo bikalu ddala.\n7 Ayi Katonda, bwe wakulembera abantu bo,\nn’obayisa mu ddungu,\n8 ensi yakankana,\neggulu ne lifukumula enkuba mu maaso ga Katonda;\nn’olusozi Sinaayi ne lukankana\nawali Katonda, Katonda wa Isirayiri!\n9 Watonnyesa enkuba nnyingi ku nsi, Ayi Katonda;\nensi y’obusika bwo n’ogizzaamu obugimu bwe bwali nga buggweerera;\n10 abantu bo ne babeera omwo; era olw’ekisa kyo ekingi, Ayi Katonda,\nabaavu ne bafuna bye beetaaga okuva ku bugagga bwo.\n11 Mukama yalangirira;\nne babunyisa ekigambo kye; baali bangi ne boogera nti:\n12 “Bakabaka badduse n’amaggye gaabwe;\nabantu ne bagabana omunyago.\n13 Balabe bwe banyirira n’obugagga bwa ffeeza ne zaabu!\nBabikkiddwa ng’ejjuba bwe libikkibwa\n14 Ayinzabyonna yasaasaanya bakabaka,\nne baba ng’omuzira bwe gugwa ku Zalumoni.\n15 Ggwe olusozi olw’ekitiibwa, olusozi lwa Basani;\nggwe olusozi olw’emitwe emingi, olusozi lwa Basani!\n16 Lwaki otunuza obuggya ggwe olusozi olw’emitwe emingi?\nLwaki okwatirwa obuggya olusozi Katonda lwe yalonda okufugirako?\nDdala okwo Mukama kw’anaabeeranga ennaku zonna.\n17 Mukama ava ku lusozi Sinaayi\nnga yeetooloddwa amagaali enkumi n’enkumi\nn’ajja mu kifo kye ekitukuvu.\n18 Bwe walinnyalinnya olusozi,\nabantu ne bakuwa ebirabo\nnga ne bakyewaggula mwebali;\nbw’atyo Mukama Katonda n’abeeranga wamu nabo.\n19 Atenderezebwe Mukama, Katonda omulokozi waffe,\neyeetikka emigugu gyaffe egya buli lunaku.\n20 Katonda waffe ye Katonda alokola;\nera tuddukira eri Mukama Katonda okuwona okufa.\n21 Ddala, Katonda alibetenta emitwe gy’abalabe be,\nkubanga ne mu bukadde bwabwe balemera mu bibi byabwe.\n22 Mukama agamba nti, “Ndibakomyawo nga mbaggya mu Basani,\nndibazza nga mbaggya mu buziba bw’ennyanja,\n23 mulyoke munaabe ebigere byammwe mu musaayi gw’abalabe bammwe,\nn’embwa zammwe zeefunire ebyokulya.”\n24 Ekibiina kyo ky’okulembedde bakirabye, Ayi Katonda,\nbalabye abali ne Katonda wange, era Kabaka wange, ng’otambula okugenda mu watukuvu;\n25 abayimbi nga bakulembedde, ab’ebivuga nga bavaako emabega\nne wakati waabwe nga waliwo abawala abakuba ebitaasa.\n26 Mutendereze Katonda mu kibiina ekinene;\nmumutendereze Mukama, mmwe abakuŋŋaanye abangi Abayisirayiri.\n27 Waliwo ekika kya Benyamini asinga obuto kye kikulembedde,\nne kuddako ekibinja ekinene eky’abalangira ba Yuda,\nn’abalangira ba Zebbulooni n’abalangira ba Nafutaali.\n28 Laga obuyinza bwo, Ayi Katonda,\notulage amaanyi go, Ayi Katonda onyweze ebyo by’otukoledde.\n29 Bakabaka balikuleetera ebirabo\nolwa Yeekaalu yo eri mu Yerusaalemi.\n30 Nenya ensolo enkambwe ey’omu bisaalu,\neggana lya ziseddume eriri mu nnyana z’amawanga.\nGikkakkanye ereete omusolo ogwa ffeeza.\nOsaasaanye amawanga agasanyukira entalo.\n31 Ababaka baliva e Misiri,\nne Kuusi aligondera Katonda.\n32 Muyimbire Katonda mmwe obwakabaka obw’ensi zonna.\n33 Oyo eyeebagala eggulu erya waggulu ery’edda,\neddoboozi lye ery’amaanyi liwuluguma okuva mu ggulu.\n34 Mulangirire obuyinza bwa Katonda,\nekitiibwa kye kibuutikidde Isirayiri;\nobuyinza bwe buli mu bire.\n35 Oli wa ntiisa, Ayi Katonda, mu kifo kyo ekitukuvu.\nKatonda wa Isirayiri, yawa abantu obuyinza n’amaanyi.\nLCB : Zabbuli 68


Bukedde Online - Ekkanisa ne bwekwata omuliro tesobola kugwa\nBy Joanita Nangozi\nOmulabirizi w'e Namirembe, Rt. Rev. Wilberforce Kityo Luwalira agumizza Abakristaayo nti wadde sitaani asiikudde enfuufu mu kiseera kino, Ekkanisa tesobola kugwa era ejja kusigala ng'egenda mu maaso ne bw'ekwata omuliro.\nOmulabirizi Luwalira ng'asimba omuti.\nAbamu ku Bakrisitaayo abeetabye mu kusaba.\nBino Luwalira abyogeredde mu kkanisa ya Alexader Mackay e Gobero mu busumba bw'e Kikandwa mu bussaabadinkoni bw'e Nateete. Okusaba kuno kubaddemu okuyigiriza abantu okujjukira emirimu gya Mackay omuyigiriza gye yakolera ekkanisa\nOmulabirizi akuutidde abantu okwongera okusaba n'ategeeza nti waliwo abakuma omuliro mu lutalo luno oluli mu kkanisa naye balina okuguma kubanga bajja kuwangula.\nYategeezezza nti mu lutalo, wabeerawo abakutuka amagulu ng'ate abalala bagenda mu maaso kubanga Yesu yakutte engabo. Alabudde n'abantu obutagatta ndowooza zaabwe mu kirwadde kya ssennyiga omukambwe n'akuutira abantu okugoberera amateeka omuli okwambala obukookolo, okunaaba mu ngalo n'okwewa amabanga.\nAkubiriza bannabyabufuzi abafunye ebinnyiizo oluvannyuma lw'akalulu okukuuma emirembe. Ate ye Ssaabadinkoni w'e Nateete, Ven. Canon Godfrey BK Buwembo akuutidde abantu okulokoka era mu kusaba kuno waliwo abantu abasukka mu 10 abalokose.\nAba saluuni bajjukizza Pulezidenti ssente ze yabasuubiza\nRDC alaalise ab'e Mubende ne Kassanda ku ffujjo\nKimeeme w'embuzi acamudde abasambi\nKampala University e Ggaba ewangudde sseddume w'ente


Muganda wa Kitatta amagye gamwogezza bwe batta omukozi wa Case Hospital\nAMAGYE gazizzaayo muganda wa Kitatta ne banne bwe bavunaanibwa omusango gw’okutemula eyali omubazi w’ebitabo ku Case Hospital, Francis Ekalungar we baamuttira ne balaga abaserikale engeri gye baamuwambamu ne bamutta omulambo ne bagukumako omuliro.\nAmagye gaatandikidde ku Case Hospital Ekalungar we yasimbula nga January 2, 2018, Resty Nannyondo n’abakuumi b’eddwaaliro Hamza Mulema ne Vincent Chandia ne bannyonnyola omulimu gwe baakola mu butemu buno.\nOkukola kino, abajaasi ba Joint Anti-Terrorism Task Force (JATT) nga bali wamu ne poliisi y’e Kajjansi, baayise mu kkubo, Ekalungar lye yayitamu bwe yali atwala ssente obukadde 15 mu bbanka ya DFCU ku Forest Mall e Lugogo.\nAbasibe baabadde basibiddwa kantuntunu ku maaso nga bapakiddwa mu mmotoka ekika kya Toyota Hiace UAH 738Z era bakira baggyayo omu kw'omu nga bwe bamubuuza bye beetaaga nga gwe bamala gwe bazzaayo nga baggyayo omulala.\nMuzamir Mawa (ku kkono) ng'ali ku Case Hospital mu kutya.\nBATTOTTODDE ENGERI GYE BAAMUKWATA NE BAMUSIBA\nBwe baatuuse okumpi n’ekitebe kya Yitale okuliraana minisitule y’ebyobulamu, baggyeeyo Huzair Kiwaalabye muganda wa Abdallah Kitatta agambibwa nti ye yakuhhaanya banne aba Bodaboda 2010 n’abasomeramu omulimu gwe baali babawadde.\nKiwalabye yabalaze buli kimu kye baakola nga bagoberera Ekalungar n’alaga n’ekifo we bamufundiza okumukwata bamuteeke mu mmotoka.\nBwe yannyonnyodde ebibye ne bikoma, ne baggyayo Muzamir Mawa ddereeva wa Dr. Kato Ssebbaale akulira eddwaaliro lya Case Hospital Ekalungar gye yali akola.\nMawa bamulumiriza nti ye yawa Kiwalabye n’aba bodaboda omulimu gw’okutta Ekalungar ng’ayita mu kanyama poliisi gw’emanyiiko erya Musa lyokka ng'akola ku bbaala emu mu Kampala.\nBakira buli gwe baggya mu mmotoka, bwe bamusumulula kantuntunu nga bamubuuza nti, ‘kino ekifo okimanyi’ nga naye abaddamu nti ‘ye’ ng’olwo bamubuuza nti ‘kiki ky'ojjukira ekyaliwo’ ng’alyoka atandika emboozi ye ne by’ajjukira bye yakola.\nBwe bazzizzaayo Mawa mu mmotoka eyabaddemu ab’emmundu ennene abaabadde bakuuma abasibe, baggyeeyo omusajja omulala naye annyonnyole.\nOno, yategeezezza nti, muvuzi wa bodaboda aba bodaboda baaliko omubbi gwe baali bagoba ng’ali mu mmotoka ekika kya Toyota Premio naye n’abeegattako.\nAgamba nti okugoba mmotoka baali baleekaana nti ‘omubbi omubbi’ bwe yalaba nga bamugoba n'ayongeza sipiidi. Ono annyonnyola nti, musajja wattu eyali mu mmootoka gwe baali bagoba nti mubbi, yagezaako okudduka wabula bweyatuuka okuweta ayingire ku Binaisa Road n’asanga akalipaggano n’asiba.\nWano, pikipiki zonna ezaali ziwamatuka waggulu nga zimugoba, zaasibira ku mmotoka ye ne zimutomera emabega. Agamba nti, omusajja olw’okubanga yali atuuse awali abantu, yava mu mmotoka alabe abamutomedde yennyonnyoleko nti si mubbi awo we baamukwatira.\nAbasibe baabadde bakuumirwa mu mmotoka ekulembedde.\nBEEFUULA ABASERIKALE NGA BAMUKWATA\nOno, yannyonnyodde nti, bwe baamutomera, pikipiki endala n’emmotoka ekika kya Super Custom eyali ebavaako emabega zaamwekiika mu maaso, mu mmotoka (Super Custom) ne muvaamu omusajja eyali ayambadde enkofiira y’amagye.\nAgamba nti, mu kiseera kino, Ekalungar yali avudde mu mmotoka era awo we baamukwatira ne bamuteeka mu Super Custom ate omusajja omulala omunene n’avuga mmotoka ya Ekalungar (Premio).\nYagambye nti, omusajja ow’enkofiira y’amagye yabategeeza nti, omusajja gwe baali bakutte yali anoonyezebwa nti era amutwalira mukama we.\nOluvannyuma lw’okunnyonnyola bino, baasimbudde ne boolekera e Kajjansi gye baamwokera era Mawa n’alaga abaserikale engeri gye baamutta omulambo ne bagusiba ku nku ze baakola mu ngeri y'akatandaalo omulambo ne baguyiwako amafuta ga petulooli ne bagukumako omuliro ne gusigalako mutwe na mikono egy'ekikuggu. Oluvannyuma lwa bino, abakwate bazziddwa mu mmotoka ne babazzaayo mu kaduukulu.\nBano, baakwatibwa mu kiwendo amagye mwe gaakwatira ne Abdallah Kitatta omuyima wa Bodaboda 2010. Ekikwekweto kyatandika nga January 19 abajaasi ne bakwata Kiwaalabye, Joel Kibirige n’abalala.\nKu Lwomukaaga nga January 20, amagye gaddamu okukwata abalala ne Kitatta n’akwatibwa ku ssaawa 11:30 ez’akawungeezi .\nKitatta ne basajja be abalala 12, baavunaaniddwa mu kkooti y’amagye ku Mmande ate Kiwalabye n’abalala munaana ne basigala mu mikono gya poliisi egenda okubavunaana emisango esatu, ogw’obutemu, obubbi bwa mmotoka n’okubba ssente.


Bukedde Online - Omulamuzi yeesitudde n'alambula ettaka eririko enkaayana e Kasanje - Masaka\nOmulamuzi yeesitudde n'alambula ettaka eririko enkaayana e Kasanje - Masaka\nAbalimira ku ttaka lya Mpanga Forest Reserve...\nAba NRM ababeera mu mawanga g'ebweru bakiise...\nOMULAMUZI akulira kkooti ento e Masaka, Deogratious Ssejjemba yeesitudde n’agenda e Kasanje mu ggombolola y’e Kyesiiga mu Masaka ku ttaka erigambibwa okulekebwawo Abayindi nga kuno kuliko abatuuze abasoba mu 500 abaawawaabirwa olwokwesenza ku ttaka lino mu bukyamu era omulamuzi n’awa olunaku lw’okusalirako omusango guno ogumaze emyaka mwenda mu kkooti.\nOmulamuzi Ssejjemba (mu maaso) ng’akulembeddemu abatuuze okulambula ettaka.\nAbatuuze beesunze olutuula lwa kkooti luno nga baatuuse ku St. Anthony Primary School ku ssaawa 1.00 kyokka we zaaweredde essaawa omunaana nga talabikako abamu amaanyi ne gabaggwaamu ne bagenda.\nOmulamuzi oluvannyuma yatuuse ku ssaawa 9.00 ng’awerekerwako poliisi era bwe yamaze okwanjula ensonga, Joseph Bukenya agamba nti ye nnannyini ttaka lino olw’obuyinza obwamuweebwa Abayindi abaali bannannyini lyo yamukulembeddemu wamu n’abatuuze ne bamulambuza ekitundu ku ttaka lino eriweza yiika 324 ekyasengako abantu.\nWakati mu kulambula, abatuuze baavudde mu mbeera ne boogerera Bukenya ebisongovu oluvannyuma lw’okutankana ensalo z’ettaka ne bategeeza omulamuzi nti ekitundu Bukenya kye yabadde amulaga kiri ku ttaka lya Kabaka.\nOmulamuzi yabakkakkanyizza okulambula ne kugenda mu maaso.\nOluvannyuma omulamuzi yayise abawawaabirwa bonna n’abasoya ebibuuzo okusinziira ku bye yabadde azudde mu kulambula kyokka ekyaggye abatuuze mu mbeera kwe kubeera nga Bukenya yawaabira n’abantu abatali ku ttaka lyogerwako okuli Mudashir Bbaale Sipiika w’eggombolola ne Lwanga Munyweza ab’oku kyalo Lwemodde.\nBukenya naye yabuuziddwa oba tasobola kukkaanya na basenze n’agamba nti ekyo tekikyasoboka.\nOno era yabuuziddwa ku kiki ky’alaba ekisaana okukolera abatuuze bano n’ategeeza nti gavumenti ebafunire w’ebateeka ye akozese ettaka lye.\nOmulamuzi yakkaanyizza ne balooya b’enjuyi zombi n’alaga olwa nga April 15, 2019, okuwa ensala ye ku musango guno ogubadde mu kkooti okumala emyaka kkumiokuva mu 2009.\nAbatuuze baasanyukidde Omulamuzi okutuuka ku ttaka lino ne bagamba nti kigenda kuggyawo obulimba obubadde buweebwa Bukenya mu kkooti nti ku ttaka lino tekuli maka g’abatuuze na bintu bya mugaso.\nBaasabye n’abalamuzi abalala bakozese enkola eno okusobola okutaasa abantu abagobwa ku ttaka mu bukyamu.\nRDC w'e Mubende atuuyanidde mu kakiiko\nOwa State House bamulumirizza okugobaganya ab'e Nakaseke ku ttaka\nMukyala wa paasita eyabuze bamusanze yeefumbizza: Eby'okumuwamba kaali 'kabadi' kusuulawo ddya atandike obulamu obuggya


Bukedde Online - Ababaka balaze ekirina okukolebwa ku bubbi bwa pikipiki\nAbabaka balaze ekirina okukolebwa ku bubbi bwa pikipiki\nBazudde akabinja akatta aba bodaboda nga k...\nLydia Mirembe mubaka omukyala owe Butambula mu Palamenti yoomu ku babaka abaayogedde ku bubbi bwa boda boda\nAbabaka ba palamenti balaze engeri bodaboda gye zibbibwamu mu bitundu byabwe ne bawa amagezi agalina okweyambisibwa okumalawo ekizibu kino. Ababaka okuvaayo kiddiridde Sadat Katabira ssentebe w'ekibiina ekigatta abavuzi ba bodaboda mu ggwanga abeegattira mu kibiina kya Bodaboda Team Hakuna Mchezo (BOTHAM) okutegeeza nti buli lunaku mu Kampala, Wakiso ne Mukono babbamu piki eziwera 10.\nBagamba nti, ku bantu 10, basatu battibwa, basatu bagenda n'ebisago ebyamaanyi nga n'abamu tebasobola kuddamu kukola ate bana, batuusibwako ebisago ebisaamusaamu nga basobola okuwona amangu.\nYasabye poliisi efulumye lipooti ekwata ku bodaboda zonna ezizze zibbibwa n'abazivuga abattibwa era balage n'amakubo ge batemye okumalawo ekizibu kino. Okunoonyereza aba bodaboda kwe bakoze kulaga nti ebifo ebitunda sipeeya biri butereevu mu lukwe lw'okubba pikipiki.\nOmubaka Patrick Mukasa\nBaagala wateekebwewo etteeka erifuga abatunda sipeeya kirambululwe ku ngeri gye bamufunamu n'okumutunda. Lydia Mirembe (mukazi/Butambala) yategeezezza nti obubbi bwa bodaboda butawaanyizza nnyo ab'e Butambala kuba buli wiiki afuna amawulire nti waliwo bodaboda eyabbiddwa. Kye baazuula mu byalo mulimu abavuzi abakolagana n'obubinja bw'abamenyi b'amateeka okuva mu bitundu by'ewala.\nYasabye aba boda boda okwekolamu omulimu batandike okwegendereza ennyo abantu be basaabaza naddala be basanga mu makubo, bateekawo enkola y'okwaza, okukendeeza ku budde bw'ekiro bwe bakola n'okukuba ebifaananyi abantu be batambuza nga bakozesa essimu.\nLuttamaguzi Ssemakula (Nakaseke South) yagambye nti gavumenti wadde efubye okuteeka kkamera ku nguudo, kyokka ekizibu kikyaliwo kuba bodaboda n'abakozi ba mobile money bakyatulugunyizibwa.\nYasabye Gavumenti okussa omusolo gwesaba ku kkamera kisobozese abantu okuzigula ku bbeeyi ya wansi. Patrick Mukasa Opondo (Bujumba) yeewunyizza okubeera nga wadde waliwo ebitaala ku nguudo n'abaserikale ba LDU kyokka obubbi bukyalemeddewo.\nYasabye aba bodaboda okwekolamu omulimu nga beegobamu abakyamu kuba enkwe nnyingi zikolebwa bannaabwe. Yategeezezza nti ekikyabayambye ku bizinga lwa kubeera nga beetooloddwa mazzi ekizibuwaliza omubbi okudduka.\nSarah Nakawunde (mukazi/ Mpigi) yategeezezza nti kumpi buli lunaku bamutegeeza nga bwe waliwo piki ebbiddwa mu disitulikiti.\nYawadde aba bodaboda amagezi okutandikawo enkola y'okukuba buli musaabaze ekifaananyi nga tannaba kulinnya pikipiki. Omuntu bwabeera ng'abadde yeesabise, alina kusooka kubiggyako bwagaana nga bamuleka\nHon. Lydia Mirembe


Gavt yetaaga obuwumbi 120 okukola kunsimbi zábakadde | Dembe FM 90.4\nGavt yetaaga obuwumbi 120 okukola kunsimbi zábakadde\nMinisitule evunanyizibwa ku kikula kyábantu yetaaga obuwmbi bwensimbi 120 okukola ku pulogulamu ya gavt eyokulabirira abakadde mu mwaka gwe byensimbi ogujja.\nEnsimbi zino zisuubirwa okukola ku bakadde abasoba mu mitwalo 35\nGavumenti ngeyambibwako abagabi bóbuyambi yatandika pulogulamu mweweera abakadde abawezeza emyaka 80 nókudda waggulu emitwalo ebiri ne kitundu buli mwezi basobola okwetuusako ebimu ku byetaago mu bulamu obwabulijjo.\nBwabadde ayogerako ne bannamawulire mu kampala, avunanyizibwa ku ntekateeka eno, Stephen Kasaija agambye nti minisitule yakola embalirra ya buwumbi 120 okuwa abakadde emitwalo 35 mu 8420 nókusasula amabanja eri abalina okufuna kunsimbi zino naye nga babadde tebafuna.\nOno agamba nti ensimbi zino zetaagibwa kuba singa tezifunika kitegeeza abakadde abazirinze bayinza obutazifuna ne kivaako okwetuuma kwa mabanja.\nMungeri yemu, Kasaija ategezeza nga abagabi bóbuyambi mu pulogulamu eno bwe bagenda okukoma okubayamba mu mwezi ogwomukaaga omwaka guno nga kino kitegeeza nti ensimbi ezirina okulabirira abakadde bano kati zakuva munda mu ggwanga mwokka.